**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Σεπτεμβρίου 2024, ημέρα Πέμπτη και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις».

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Γεώργιος Κοτρωνιάς, Νεοκλής Κρητικός, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Ιωάννης Τραγάκης, Όλγα Γεροβασίλη, Χρήστος Γιαννούλης, Θεόφιλος Ξανθόπουλος, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Παρασκευάς (Πάρις) Κουκουλόπουλος, Χριστίνα Σταρακά, Νικόλαος Καραθανασόπουλος, Διαμάντω Μανωλάκου, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Θεανώ Φωτίου, Ανδρέας Βορύλλας, Δημήτριος Νατσιός, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίασης της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις».

Στη συνεδρίαση παρίσταται ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης.

Ως προς τον προγραμματισμό των επόμενων συνεδριάσεων. Η επεξεργασία του σχεδίου νόμου προτείνω να συνεχιστεί με δύο συνεδριάσεις, τη Δευτέρα 23 Σεπτεμβρίου ώρα 12:00 για την ακρόαση των εξωκοινοβουλευτικών προσώπων και ώρα 15:00 για την κατ’ άρθρο συζήτηση. Η τέταρτη συνεδρίαση που θα διατεθεί στη β΄ ανάγνωση προτείνω να διεξαχθεί την Τετάρτη 25 Σεπτεμβρίου και ώρα 10:00. Όλες οι συνεδριάσεις θα διεξαχθούν στην αίθουσα της Γερουσίας.

Στο σημείο αυτό θα ήθελα οι Εισηγητές και Ειδικοί Αγορητές να προτείνουν τους φορείς που επιθυμούν να κληθούν στη συνεδρίαση της Δευτέρας. Θα παρακαλούσα οι προτάσεις σας να κατατεθούν και γραπτώς στη γραμματεία της Επιτροπής, ώστε να καταρτιστεί ο σχετικός κατάλογος τον οποίο θα αναγνώσω στη συνέχεια.

Το λόγο έχει ο Εισηγητής της Πλειοψηφίας, κ. Μαρκόπουλος, για να υποβάλει την πρότασή του για τους φορείς. Ορίστε, κ. συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Καλημέρα, κ. Πρόεδρε, καλημέρα σε όλους.

Ως προς τους φορείς η ΝΔ, η Πλειοψηφία, προτείνει το Οικονομικό Επιμελητήριο της Ελλάδος, το Τεχνικό Επιμελητήριο της Ελλάδος, την ΚΕΔΕ, την Ένωση των Περιφερειών Ελλάδος, την Εθνική Συνομοσπονδία Ατόμων με Αναπηρία και την Κεντρική Ένωση Επιμελητηρίων Ελλάδος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ, κ. συνάδελφε.

Το λόγο έχει ο Εισηγητής της Μειοψηφίας, κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Ευχαριστώ.

Ήδη τα έχω στείλει στην Επιτροπή με email, κ. Πρόεδρε, τα εκφωνώ όμως για τα Πρακτικά. Έχουμε επικαλύψεις βέβαια, αλλά στο τέλος εσείς θα δείτε. Τη Γενική Συνομοσπονδία Επαγγελματιών Βιοτεχνών Ελλάδος (ΓΣΕΒΕΕ), το Οικονομικό Επιμελητήριο, το Εμπορικό και Βιομηχανικό Επιμελητήριο της Αθήνας, την ΚΕΔΕ που ήδη προτάθηκε, το Σύλλογο Εργαζομένων της Μονάδας Διαχείρισης του Υπουργείου, το Τεχνικό Επιμελητήριο Ελλάδας, την Πανελλήνια Ομοσπονδία Ξενοδόχων, το Κέντρο Προγραμματισμού και Οικονομικών Ερευνών (ΚΕΠΕ), τη ΓΣΕΕ, τον Πανελλήνιο Σύνδεσμο Τεχνικών Έργου και το Σύνδεσμο Επιχειρήσεων και Βιομηχανιών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κ. συνάδελφε.

Το λόγο έχει η Ειδική Αγορήτρια του «ΠΑΣΟΚ ΚΙΝΗΜΑ-ΑΛΛΑΓΗΣ», κυρία Σταρακά.

**ΧΡΙΣΤΙΝΑ ΣΤΑΡΑΚΑ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ.

Επειδή έχουμε επικαλυφθεί σε αρκετά, θα πω αυτά που έχω σημειώσει και που νομίζω ότι δεν έχουν ακουστεί. Ο Σύλλογος Εργαζομένων ΜΟΔ, ο Σύλλογος Υπαλλήλων Γενικού Λογιστηρίου του Κράτους και το Πανελλήνιο Σωματείο Στελεχών Εργαζομένων στο ΕΣΠΑ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):**Ευχαριστούμε κυρία συνάδελφε.

Τον λόγο έχει η Ειδική Αγορήτρια του Κομμουνιστικού Κόμματος Ελλάδος, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Έχω καλυφθεί, κύριε Πρόεδρε, σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της «ΕΛΛΗΝΙΚΗΣ ΛΥΣΗΣ», τον κύριο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»:** Έχουμε καλυφθεί, κύριε Πρόεδρε, μόνο την Αναπτυξιακή Τράπεζα επιπλέον.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Πολύ ωραία.

Τον λόγο έχει η Ειδική Αγορήτρια από την «ΝΕΑ ΑΡΙΣΤΕΡΑ», κυρία Φωτίου.

**ΘΕΑΝΩ ΦΩΤΙΟΥ(Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Ναι κύριε Πρόεδρε. Εμείς θέλουμε να καλέσουμε συγκεκριμένους Περιφερειάρχες, Κρήτης, Δυτικής Μακεδονίας και Θεσσαλίας και συγκεκριμένους Δήμους, διότι αυτοί υφίστανται τα αποτελέσματα των πολιτικών αυτών, Αθήνας, Νέας Σμύρνης, Χαλανδρίου, Κερατσινίου και Νέας Ιωνίας.

Ευχαριστώ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της «ΝΙΚΗΣ», κύριος Βορρύλας.

**ΑΝΔΡΕΑΣ ΒΟΡΥΛΛΑΣ(Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ναι κύριε Πρόεδρε, θέλαμε να καλέσουμε τον Σύνδεσμο Τεχνικών Εταιρειών Ανώτερων Τάξεων, Σύνδεσμος Ανωνύμων Τεχνικών Εταιρειών, Ίδρυμα Οικονομικών και Βιομηχανικών Ερευνών.

 Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της «ΠΛΕΥΣΗΣ ΕΛΕΥΘΕΡΙΑΣ», κύριος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Κάποιοι φορείς από αυτούς που θέλουμε να καλέσουμε έχουν ήδη αναφερθεί προηγουμένως, αλλά θα τους διαβάσω όλους συνολικά και έχω ένα χαρτί, το οποίο θα υποβάλλω με τα ονόματά τους στην υπηρεσία της Βουλής. Πρώτον, θέλουμε να καλέσουμε την Δημόσια Αρχή Διαφάνειας, τον Συνήγορο του Πολίτη, το Εμπορικό και Βιομηχανικό Επιμελητήριο Αθηνών, τον Εμπορικό Σύλλογο Αθηνών, το Ινστιτούτο Καταναλωτών, την Εθνική Επιτροπή Δικαιωμάτων του Ανθρώπου, την Διεθνή Αμνηστία, την ΙΜΕ ΓΣΕΒΕΕ, την Γενική Διεύθυνση Δημοσίων Επενδύσεων του Υπουργείου και την ΚΕΔΕ.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εγώ σας ευχαριστώ.

 Τον λόγο έχει ο Ειδικός Αγορητής από τους «ΣΠΑΡΤΙΑΤΕΣ», κύριος Χαλκιάς.

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο «ΣΠΑΡΤΙΑΤΕΣ»):** Ευχαριστώ πάρα πολύ κύριε Πρόεδρε, την καλημέρα μου σε εσάς και σε όλους τους συναδέλφους και όσους είναι στην αίθουσα. Από τη δική μας πλευρά θα θέλαμε την Γενική Διεύθυνση Δημοσίων Επενδύσεων του Υπουργείου Εθνικής Οικονομίας και Οικονομικών, την Μονάδα Οργάνωσης Διαχείρισης Αναπτυξιακών Προγραμμάτων και την Ειδική Υπηρεσία Διοίκησης Αναπτυξιακής Μετάβασης.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστώ.

Τον λόγο έχει η κυρία Μανωλάκου για να συμπληρώσει κάποιους φορείς.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Όχι ότι δεν θέλω να συμπληρώσω. Στην ιστοσελίδα της Βουλής και εκεί που κλικάρουμε το σημερινό νομοσχέδιο, μέχρι χθες το μεσημέρι υπήρχε το σχέδιο νόμου από το απόγευμα και μετά και μέχρι τώρα δεν είναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Να το δω ίσως είναι κάποιο τεχνικό πρόβλημα.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Ναι απλώς το λέω για να διορθωθεί.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Εγώ σας ευχαριστώ. Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Ο χρόνος ομιλίας προσδιορίζεται στα 15 λεπτά. Όποιος άλλος συνάδελφος επιθυμεί να λάβει το λόγο, παρακαλώ να ενημερώσει την γραμματεία της Επιτροπής.

 Με ενημερώνουν ότι υπάρχει στο site, ίσως κάποιο χρονικό διάστημα ή υπήρχε κάποιο τεχνικό πρόβλημα, πάντως είναι εντάξει σήμερα.

 Τον λόγο έχει ο Εισηγητής της Πλειοψηφίας, κύριος Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ(Εισηγητής της Πλειοψηφίας):** Ευχαριστώ κύριε Πρόεδρε. Κύριε Πρόεδρε, κύριε Υπουργέ, αγαπητοί συνάδελφοι θεωρούμε ότι το παρόν νομοσχέδιο έχει έναν σημαντικό χαρακτήρα, τον οποίο πρέπει να αναδείξουμε. Ουσιαστικά πρόκειται για την πρώτη οργανωμένη προσπάθεια σε τέτοιο βάθος μετά από πάρα πάρα πολλά χρόνια. Να θυμίσουμε ότι το νομοθετικό πλαίσιο για τα Αναπτυξιακά Προγράμματα Δημοσίων Επενδύσεων πρωτοεμφανίστηκε το 1952 με νομοθετική ρύθμιση τότε. Η ρύθμιση του 2014 ήρθε να θεραπεύσει μια σειρά ζητημάτων, όμως δεν είχε την ολιστική προσέγγιση που εκτιμούμε ως πλειοψηφία ότι το παρόν νομοσχέδιο παρουσιάζει. Όλοι, λοιπόν, σε αυτή την αίθουσα αναγνωρίζουμε την ανάγκη στήριξης της οικονομίας μέσα από ένα γενναίο Αναπτυξιακό Πρόγραμμα Δημοσίων Επενδύσεων, ένα πρόγραμμα που θα οδηγήσει τη χώρα στη νέα απαιτητική εποχή, αυτό μην το ξεχνάμε είναι πάρα πολύ σημαντικό, μέσα όμως από ένα συνεκτικό σχέδιο που θα απαντά στις σύγχρονες ανάγκες και απαιτήσεις. Ξεκάθαρα η παγκοσμιοποιημένη οικονομία οδηγεί σε νέες ανάγκες. Είναι δεδομένο όπως και η χώρα μας πρέπει να προσαρμοστεί μέσα από ένα Πρόγραμμα Δημοσίων Επενδύσεων ανάλογο της εποχής.

**Στοίχημα λοιπόν της Κυβέρνησης, είναι ο πολυδύναμος εκσυγχρονισμός και αυτό ακριβώς απαντά το συγκεκριμένο νομοσχέδιο και σε αυτή την πολιτική κατεύθυνση κινείται. Πρόκειται, για ένα σχέδιο νόμου που επιδιώκει την αναθεώρηση του νομοθετικού πλαισίου για τις δημόσιες επενδύσεις και που ενοποιεί κωδικοποιεί, ψηφιοποιεί και στο τέλος εκσυγχρονίζει την ισχύουσα νομοθεσία. Ουσιαστικά δηλαδή, πρόκειται για έναν νόμο, ο οποίος μετά το 1952 φέρνει τη χώρα μας στον παρόντα οικονομικό αιώνα, τον 21ο αιώνα. Θα χρησιμοποιήσω μία λέξη. Πρόκειται, για ένα συμμάζεμα με οραματικό όμως χαρακτήρα. Και αυτό διότι με το παρόν νομοσχέδιο δημιουργείται ένα συνεκτικό σύνολο ρυθμίσεων που αποσκοπεί στην υλοποίηση παρακολούθηση, αξιολόγηση, όλων των κύκλων ζωής των έργων. Της ένταξης της τροποποίησης και της ολοκλήρωσης των έργων. Δηλαδή, με έναν τρόπο οργανωμένο και στρατηγικό θα μπορούν όλοι οι πολίτες, όλοι οι ενδιαφερόμενοι, να γνωρίζουν τον κύκλο των έργων που αφορούν τη χώρα μας και την αναπτυξιακή τους προσπάθεια.**

 **Είναι ένα νομοσχέδιο, εξόχως δημοκρατικό γιατί αφορά τη λογοδοσία αλλά και εξόχως εκσυγχρονιστικό γιατί αφορά και στην πρόβλεψη. Ένα τομέα που κακά τα ψέματα η χώρα μας διαχρονικά πάσχει και που ρυθμίζει νομικά και χρηστικά ζητήματα. Θα σταθώ στις κεντρικές μεταρρυθμίσεις. Πριν όμως το κάνω αυτό εδώ θα μιλήσω και για την υφιστάμενη κατάσταση. Το πρόγραμμα δημοσίων επενδύσεων όπως προ είπα θεσμοθετήθηκε με το νόμο 2212/1952. Το 2014 με τον 4270 περιγράφηκαν οι διακριτές αρμοδιότητες του Υπουργού και πραγματοποιήθηκαν μεταρρυθμίσεις κυρίαρχα διαχειριστικές. Γι’ αυτό και μιλάω για μία μεγάλη τομή την οποία φέρνει το παρόν νομοσχέδιο καθώς δίνει έναν άλλο πέραν του αναγκαία διαχειριστικού χαρακτήρα στις δημόσιες επενδύσεις. Ουσιαστικά, με το νομοσχέδιό μας σήμερα 12 χρόνια μετά με τον ν. 4270 πηγαίνουμε σε μια νέα φάση.**

 **Αυτή τη στιγμή το πρόγραμμα δημοσίων επενδύσεων αντιστοιχεί περίπου στο 15% των χρηματοοικονομικών δαπανών του κρατικού προϋπολογισμού και εκτελείται στο 100%. Κοινώς, για να γινόμαστε και κατανοητοί, αξιοποιούνται όλοι οι πόροι για επενδύσεις σε μια χώρα που ξέρουμε ότι έχει ανάγκη όπως η έρημος τη βροχή για επενδύσεις. Εδώ, λοιπόν, έχουμε την εξέλιξη αυτών των πραγμάτων. Όλες οι λειτουργίες του υποστηρίζονται από το πληροφοριακό σύστημα e-ΠΔΕ με 8.000 χρήστες.**

 **Επίσης, ολοκληρώθηκε η ουσιαστική κωδικοποίηση και η αναθεώρηση του νομοθετικού πλαισίου.**

 **Επικεντρώνοντας τώρα, το ενδιαφέρον μας στο σχέδιο νόμου, το οποίο φέρνουμε σήμερα για συζήτηση προτάσσεται, ξεκάθαρα ένα τρίπτυχο. Μεταρρυθμίσεις, ταχύτητα, διαφάνεια. Δεν είναι απλό. Καμιά φορά όλα αυτά στο επίπεδο του πολιτικού μάρκετινγκ ακούγονται κάπως τετριμμένα, όμως η κάθε μία λέξη έχει τη δική της μεγάλη σημασία ιδιαίτερα όταν μιλάμε για τη χώρα μας, η οποία έχει περάσει μία οικονομική περιπέτεια με αντίκτυπο στην κοινωνία και ταυτόχρονα, επιζητά πραγματικά τις δημόσιες επενδύσεις για να σταθεί. Θα σταθώ, σε οκτώ συγκεκριμένες αλλαγές, όμως δεν θα πρέπει να λησμονήσουμε το γεγονός ότι είναι ένα πρόγραμμα δημοσίων επενδύσεων ρεκόρ, ως προς τη δυναμική και τον χρηματοοικονομικό του όγκο, αλλά αυτό θα το πω στο τέλος.**

**Πάμε λοιπόν, στις 8 τομές. Μιλάμε για ένα αυτοτελές και σύγχρονο νομοθετικό πλαίσιο, το οποίο προωθεί τη συνεκτικότητα ως προς την νομοθεσία τις ταχύτερες διαδικασίες και την απορρόφηση των πόρων γιατί χρειάζεται να επισπεύσουμε και αυτό είναι και το πολιτικό μήνυμα του ελληνικού λαού. Στις τελευταίες ευρωεκλογές πηγαίνετε πιο γρήγορα πηγαίνετε πιο μπροστά και αυτό υπηρετεί το παρόν νομοσχέδιο, την αποτύπωση αναγκών συντήρησης και υποστήριξης τον προγραμματισμό μακροχρόνιων υποχρεώσεων. Γι’ αυτό μιλάμε για projection. Μιλάμε για την ανάγκη να κινηθούμε εμπροσθοβαρώς και με πρόβλεψη, τις ευέλικτες διαδικασίες διαχείρισης των έργων την ψηφιακή παρακολούθηση σε όλη τη διάρκεια ζωής των έργων.**

 Το ψηφιακό κράτος είναι ένα κράτος λογοδοσίας. Αυτό δεν πρέπει να το ξεχνάμε καμία στιγμή.

Στο δεύτερο άξονα μιλάμε για σύσταση άξονα μακροχρόνιων δεσμεύσεων σε ορίζοντα εικοσαετίας. Διακριτή, λοιπόν, φέρνει κατηγοριοποίηση το νομοσχέδιο στη διαχείριση και στην παρακολούθηση σε ορίζοντα 20 ετών των έργων που υλοποιούνται, πέραν της εκάστοτε προγραμματικής περιόδου, με ετήσια αποτύπωση των οικονομικών υποχρεώσεων.

Στον τρίτο από τους οκτώ άξονες που εμείς επισημαίνουμε θα μιλήσουμε για το Μητρώο Δαπανών Συντήρησης και Λειτουργίας Έργων σε ορίζοντα δεκαετίας, με υποχρεωτική υποβολή στοιχείων για τη συντήρηση των έργων σε εύρος δεκαετίας, με εκτιμώμενο κόστος και κατ’ έτος κατανομή, με αρμόδιο φορέα συντήρησης και πηγή χρηματοδότησης. Η συντήρηση δεν είναι κάτι απλό. Κατά καιρούς ακούμε διάφορα δημόσια έργα, διάφορα έργα, τα οποία είναι δυσλειτουργικά ή μιλάμε για πράγματα τα οποία ακόμα καλά καλά κοστίζουν τις ανθρώπινες ζωές. Πέρα λοιπόν από την αποτύπωση σε λόγια πρέπει και τις πολιτικές να τις κάνουμε πιο κατανοητές. Βλέπουμε, για παράδειγμα, - και θέλω λίγο να σταθώ, χωρίς να έχω διάθεση πολυλογίας. - την κατάρρευση μιας γέφυρας και λέμε «Πω, πω! Γκρεμίστηκε μια γέφυρα». Μάλιστα, είχε γίνει ένα αντίστοιχο φαινόμενο ενός τούνελ, μιας γέφυρας, το ο,τιδήποτε. Εδώ, λοιπόν, τι έρχεται να κάνει το νομοσχέδιο; Και γι’ αυτό και ζητούμε να αντιμετωπιστεί και με ένα αίσθημα συναίνεσης, με μια οπτική τέτοια από την αντιπολίτευση. Ερχόμαστε και λέμε ότι η συντήρηση είναι σημαντική. Κι εδώ δίνει έμφαση το παρόν νομοσχέδιο. Ορθώς ίσως και σε κάποια πεδία η αντιπολίτευση μιλούσε. Θυμάμαι μια γέφυρα που έπεσε στην Πάτρα και μιλούσε, γιατί ήταν και κάποιοι άνθρωποι εκεί οι οποίοι κινδύνευσαν και τα λοιπά. Ορθώς μίλησε η αντιπολίτευση για την ανάγκη συντήρησης. Ιδού λοιπόν πεδίον δόξης λαμπρόν να συναινέσει στο να έχουμε ένα νομοσχέδιο που έχει μέριμνα γι’ αυτά τα θέματα.

Στον τέταρτο άξονα μιλάμε για την επιτάχυνση έκδοσης και υλοποίησης του ετήσιου προγράμματος με συγκέντρωση εκτιμήσεων φορέων χρηματοδότησης σε μια χρονική στιγμή, αντί για δύο όπως συνέβαινε, ενόψει της κατάρτισης του κρατικού προϋπολογισμού, με αυτόματη επανεγγραφή των συνεχιζόμενων έργων χωρίς να απαιτείται πρόταση του φορέα χρηματοδότησης - γλιτώνουμε χρόνο, να το πω έτσι πολύ απλά- και με έκδοση ετήσιου προγράμματος κάθε Ιανουάριο, αντί για Μάιο. Έρχεται, δηλαδή, η διαδικασία πιο μπροστά. Δεν θεωρώ ότι αυτό μπορεί να είναι ένα θέμα διαφωνίας. Θα ακούσουμε βέβαια τις προτάσεις και τις εισηγήσεις των συναδέλφων.

Στον πέμπτο άξονα είναι η επιτάχυνση της χρηματοδότησης με απλοποίηση των διαδικασιών διαχείρισης έργων και την συνολική επιτάχυνση. Πρόκειται για ευέλικτες και απλοποιημένες διαδικασίες ως προς τις πιστώσεις και τις διαχειρίσεις τους με την ενοποίηση των διαδικασιών, με καλύτερη παρακολούθηση έμμεσων πληρωμών και φυσικά με άξονα, αυτό το οποίο η διακυβέρνηση του Κυριάκου Μητσοτάκη έχει κάνει, τη χρήση των νέων τεχνολογιών. Βήματα άλματα για τη χώρα μας, μην ξεχνάμε τις παθογένειές μας, τα οποία δεν τα είχαμε δει τα προηγούμενα χρόνια. Ταυτόχρονα, με την ενεργοποίηση και όχι την ad hoc διαδικασία εκκαθάρισης των ανενεργών έργων. Πολύ σημαντικό αυτό. Nα μην ξεχνάμε, και γι’ αυτό μιλάμε για λογοδοσία στο παρόν νομοσχέδιο. Να υπάρχει συνολική κατόπτευση όλων των διαδικασιών και όλων των έργων. Να υπάρχει λογοδοσία. Ανενεργά έργα ίσον κάποιες ευκαιρίες που χάθηκαν όμως και κάποιες λάθος εκτιμήσεις ως προς έργα από το παρελθόν. Αυτό λοιπόν έρχεται το νομοσχέδιο να διαχωρίσει την ήρα από το στάρι και να δώσει εικόνα για την ακριβή κατάσταση των δημόσιων έργων και παρεμβάσεων.

Έκτος άξονας η βελτίωση της διαδικασίας ένταξης έργων προς ωρίμανση για τη μεταφορά τους σε συγχρηματοδοτούμενο πρόγραμμα. Πρόκειται για ένα νέο πλαίσιο ένταξης των έργων αυτής της κατηγορίας που προϋποθέτει σαφές χρονοδιάγραμμα ένταξης σε πρόγραμμα, συνάφεια με το εκάστοτε συγχρηματοδοτούμενο πρόγραμμα και διαθεσιμότητα των ενωσιακών πόρων. Μην ξεχνάμε ότι υπάρχει αυτή η διάδραση και είναι αναγκαία. Πρέπει λοιπόν να υπάρχει διαθεσιμότητα και των πόρων που η ένωση μας δίνει.

Έβδομος άξονας, λίγο πριν ολοκληρώσουμε, δημιουργία λογαριασμού για τη χρηματοδότηση έργων φυσικών καταστροφών. Δεν υφίσταται διακριτός λογαριασμός. Εδώ λοιπόν υπάρχει η δημιουργία διακριτού λογαριασμού στο e-ΠΔΕ και στην Τράπεζα της Ελλάδος. Να είναι τα πράγματα ξεκάθαρα, οργανωμένα, τακτοποιημένα. Έλειπαν αυτά τα πράγματα. Υπήρχαν οι παθογένειες της περιόδου 2014 - 2020, της μνημονιακής περιόδου, την οποία θέλει αυτό το νομοσχέδιο να ξεπεράσει και να μας μεταφέρει ως προς τις αναπτυξιακές δημόσιες επενδύσεις στο Πρόγραμμα Δημοσίων Επενδύσεων στη νέα εποχή.

Κάποιοι – και θα το συζητήσουμε, ενδεχομένως - μπορεί να σταθούν σε κάποιες αργοπορίες πληρωμών και σε κάποιες λογικές - αν θέλετε γκρίνιες- κατασκευαστικών και άλλων εταιρειών. Από την άλλη πλευρά, μην ξεχνάμε ότι αυτό το νομοσχέδιο έρχεται να θεραπεύσει. Είναι μια «παθογένεια», η οποία μας έρχεται από τα χρόνια των μνημονίων, είναι υπαρκτή, όμως εδώ είναι το σχέδιο νόμου θεραπείας αυτών των πραγμάτων και για αυτό θα επιμείνω στην ανάγκη με μια ανοιχτωσιά και με μια διαφορετική οπτική. Επειδή μιλάμε για προγράμματα που θεραπεύουν, προχωρούν και βοηθούν τον Έλληνα πολίτη στο τέλος, τις μικρομεσαίες επιχειρήσεις, την αναπτυξιακή πορεία της χώρας, να τα δει η αντιπολίτευση με ένα άλλο πρίσμα.

Στον 8ο και τελευταίο άξονα μιλάμε για κανόνες διαχείρισης έργων προηγούμενων περιόδων του ΕΣΠΑ με εκκρεμότητες. Πόσα και πόσα έχουν γραφτεί, πόσα και πόσα έχουν ακουστεί για τις ουρές αυτών των έργων. Εδώ, λοιπόν, μιλάμε για μια συνεκτική και ολοκληρωμένη διαχείριση των οικονομικών εκκρεμοτήτων. Η λέξη «εκκρεμότητα» νομίζω ότι πρέπει να αποτελεί μία λέξη, την οποία δεν τη θέλουμε στο οικονομικό μας περιβάλλον. Τις εκκρεμότητες τις έχουμε πληρώσει πολύ βαριά σε αυτή τη χώρα. Επομένως, στο σχέδιο νόμου αυτό κάνουμε. Την προώθηση διαδικασιών ένταξης εκκρεμών νομικών δεσμεύσεων και ένα σαφές χρονοδιάγραμμα τακτοποίησης και ολοκλήρωσης των εν λόγω έργων.

Τέλος, θα ήθελα να σταθώ - είπα πριν για τις καθυστερήσεις και επαναλαμβάνω πως πρόκειται για ουρές που έρχονται από το παρελθόν – στο ότι ο καλύτερος δρόμος για να μην υπάρχουν ξανά καθυστερήσεις στις πληρωμές - προφανώς, σε αυτή την Κυβέρνηση προέκυψαν και κάποια πράγματα, το Κράτος έχει συνέχεια - είναι η οργάνωση, η τακτοποίηση και η ψηφιοποίηση. Όμως, δε μένει μόνο το παρόν νομοσχέδιο σε μια διαχειριστική λογική. Κινείται εμπροσθοβαρώς με ένα πρόγραμμα δημοσίων επενδύσεων ρεκόρ για τα χρονικά της χώρας μας, ένα πρόγραμμα το οποίο περιλαμβάνει 300 εκατ. συγχρηματοδοτούμενα και 600 εκατ. σε εθνικούς πόρους. Προγράμματα, τα οποία θα πέσουν κάθετα προς την ελληνική κοινωνία, θα απαντήσουν σε πάρα πολλούς προβληματισμούς που έχουν τεθεί κατά καιρούς - κατά τη γνώμη μου και άδικα - για τη συμμετοχή των μικρομεσαίων επιχειρήσεων, θα βοηθήσουν στην αναπτυξιακή προσπάθεια της χώρας, θα διαχύσουν ζεστό χρήμα, ώστε να θεραπεύσουν παθογένειες στον ευρύτερο Δημόσιο Τομέα αλλά και, ταυτόχρονα, στην κοινωνική ζωή του τόπου, γιατί μιλάμε για έργα, τα οποία αφορούν στη χώρα μας.

Ολοκληρώνοντας την πρώτη αυτή τοποθέτησή μου θεωρώ, λοιπόν, ότι δεν πρέπει αυτό το νομοσχέδιο, με ένα πρόγραμμα δημοσίων επενδύσεων ρεκόρ, να αντιμετωπιστεί με μια μικροπολιτική λογική. Είναι ένα πρόγραμμα, το οποίο σηματοδοτεί μια πολύ μεγάλη αλλαγή, μια αλλαγή την οποία επιζητά η χώρα μας για πάνω από 60-70 χρόνια. Είναι ένα Πρόγραμμα Δημοσίων Επενδύσεων, ειλικρινά αναπτυξιακό, τίμια αναπτυξιακό, το οποίο θα μεταφέρει την πατρίδα μας στην πραγματικότητα του 21ου αιώνα. Για αυτό το λόγο καλούμε και την αντιπολίτευση στη συζήτηση την κοινοβουλευτική που θα εξελιχθεί μέσα στις επόμενες ημέρες, να βρει τα σημεία εκείνα που μπορούμε να έχουμε συγκλίσεις, να καταθέσει προτάσεις, αλλά, ταυτόχρονα, να λειτουργήσει με ένα εθνικό και όχι - όπως προείπα - μικροπολιτικό πρίσμα.

Ευχαριστώ πολύ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. συνάδελφε.

Συνεχίζουμε με τον Εισηγητή της Μειοψηφίας, τον κ. Θεόφιλο Ξανθόπουλο.

Κύριε συνάδελφε, έχετε το λόγο.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Σας ευχαριστώ, κ. Πρόεδρε.

Κύριε Υπουργέ, κυρίες και κύριοι συνάδελφοι, έρχεται η Επιτροπή μας να συζητήσει ένα σχέδιο νόμου, το οποίο επιγράφεται «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις» και αυτό το «Νέο Αναπτυξιακό Πρόγραμμα», συνειρμικά, δημιουργεί το ερώτημα «τι έγινε με το παλιό;». Υπάρχει μία κριτική της Νέας Δημοκρατίας σε σχέση με αυτό που έκανε και «δεν περπάτησε»; Ποιοι λόγοι επιβάλλουν το να γίνει ένα νέο αναπτυξιακό σχέδιο; Έγινε ένας απολογισμός του υφιστάμενου;

Εδώ, ακούω και τον Εισηγητή, τον κύριο Μαρκόπουλο, ο οποίος μίλησε ότι μέχρι στιγμής το πρόγραμμα δεν είχε την ολιστική προσέγγιση. Αυτή είναι η τακτική συνήθως της Νέας Δημοκρατίας επιμέρους, βλέποντας και κάνοντας. Τα ίδια κάνει και σε άλλους τομείς της δημόσιας ζωής, ας πούμε στη Δικαιοσύνη, έχει τροποποιήσει δεκάδες φορές τους κώδικες και επίκειται και μια νέα τροποποίηση.

Επίσης στην εισήγησή του είπε συνάδελφος ότι ενοποιεί, κωδικοποιεί και ψηφιοποίεί το πλαίσιο των δημοσίων επενδύσεων. Θα έλεγα, λοιπόν, ότι κοντά σε αυτά τα τρία που κάνει μάλλον και στο τέλος θα χρειαστεί να ξανατροποποιεί, γιατί ακριβώς φαίνεται ότι η θεραπεία ή αντιμετώπιση των επιμέρους σας οδηγεί σε μια νομοθέτηση χωρίς ουσιαστικό βάθος, και κυρίως, χωρίς προοπτική.

Διανύουμε πλέον το έκτο έτος της διακυβέρνησης από τη Νέα Δημοκρατία και το οικονομικό επιτελείο με αυτή την πρωτοβουλία του που σχετίζεται με το Πρόγραμμα Δημοσίων Επενδύσεων παρεμβαίνει και προσπαθεί να θεραπεύσει τα κακώς κείμενα. Όλες αυτές οι νομοθετικές παρεμβάσεις που διαμόρφωσε η Νέα Δημοκρατία όλα τα προηγούμενα χρόνια έχουν την ίδια συλλογιστική την αναμόρφωση, την επίλυση των δυσλειτουργιών και την ένταξη των νέων ψηφιακών διαδικασιών.

Θυμίζω ότι από το 2019 η Κυβέρνηση ονομάτισε το Πρόγραμμα Δημοσίων Επενδύσεων ως «αναπτυξιακό»- έβαλε, δηλαδή, τον επιθετικό προσδιορισμό- το πρόγραμμα θα στηρίζεται σε πολυετείς κύκλους. Το Πρόγραμμα Δημοσίων Επενδύσεων απαρτίζεται από το εθνικό σκέλος με τις πιο χαλαρές διαδικασίες καθώς χρηματοδοτείται από τους εθνικούς πόρους και το συγχρηματοδοτούμενο σκέλος το ΕΣΠΑ με πιο αυστηρές διαδικασίες, καθώς ενεργοποιεί τους πόρους της Ευρωπαϊκής Ένωσης.

Το Ταμείο Ανάκαμψης και Ανθεκτικότητας εντάσσεται περιέργως στο εθνικό σκέλος. Ίσως γιατί οι διαδικασίες ένταξης και παρακολούθησης είναι διαφορετικές και πιο απλές από το ΕΣΠΑ και ίσως, γιατί πολλές από τις ενταγμένες δράσεις θα καταλήξουν να γίνουν από εθνικούς πόρους καθώς τα χρονικά περιθώρια είναι στενά.

Ένα λογικό, λοιπόν, ερώτημα είναι το αν αυτή η ολοκληρωμένη αναμόρφωση αποτελεί παραδοχή της πολυετούς αποτυχίας της Κυβέρνησης να επιφέρει τις κρίσιμες αλλαγές για την ομαλή λειτουργία του Προγράμματος Δημοσίων Επενδύσεων. Αλλά και των διαδικασιών του εθνικού σκέλους, ώστε να λειτουργεί με όμοιες διαδικασίες και τα ψηφιακά εργαλεία που απαιτεί η Ευρωπαϊκή Ένωση για το συγχρηματοδοτούμενο σκέλος και τις προσαρμογές που απαιτούνται για τη γρήγορη έναρξη και επιτυχή διαχείριση των έργων που σχετίζονται πρωτίστως με την κλιματική κρίση και τις φυσικές καταστροφές.

Μια παρατήρηση επί της διαδικασίας. Το παρόν σχέδιο νόμου κατά τη διαβούλευση είχε ελάχιστους σχολιασμούς. Αυτό οφείλεται κυρίως στο είδος της ρύθμισης που απαρτίζεται κυρίως από εξειδικευμένες διοικητικής φύσεως κυρίως διατάξεις που αφορούν και εμπλέκουν κυρίως το σύστημα διαχείρισης των έργων του δημοσίου και τα στελέχη που το υπηρετούν και όχι το ευρύ κοινό.

Εδώ έχουμε δύο ερωτήματα και περιμένουμε τις απαντήσεις. Ποια είναι τα στοιχεία και ποια η διαδικασία που ακολουθήθηκε προκειμένου να συσταθεί το παρόν σχέδιο νόμου. Έγινε κάποια μελέτη εκ των υστέρων αξιολόγησης του υπάρχοντος συστήματος; Υπήρξαν προτάσεις από πλευράς Ευρωπαϊκής Ένωσης; Έγιναν συνεντεύξεις και workshops με τα στελέχη της διαχείρισης των έργων και των υπηρεσιών που εμπλέκονται ώστε να ενσωματωθούν οι προτάσεις τους; Έγιναν όλα αυτά υπό την αιγίδα κάποιου συμβούλου ή ακόμη μια φορά έχουμε προτάσεις που εισηγείται ένα επιτελικό σύστημα «μαθητευόμενων μάγων» που προσπαθεί να αναμορφώσει εκ νέου ένα προβληματικό σύστημα δημοσίων επενδύσεων αγνοώντας τη συσσωρευμένη διοικητική πείρα των στελεχών του συστήματος διαχείρισης έργων;

Ένα, επίσης, ερώτημα, το οποίο πρέπει να απαντηθεί κύριε Υπουργέ, είναι ότι κατά τη διαβούλευση από τις 60 ρυθμίσεις οι 36 δεν ήταν «ανοιχτές» στον σχολιασμό. Πρόκειται για ρυθμίσεις που σίγουρα μόνο οι έχοντες γνώσεις εντός του διοικητικού μηχανισμού θα μπορούσαν να σχολιάσουν με κριτική ή συμπληρωματικές προτάσεις. Δεν το επιθυμείτε αυτό; Επιλέγετε μια «ομερτά» εντός του συστήματος και δίνεται σε εμάς το δικαίωμα να θεωρούμε ότι είναι η διαβούλευση είναι εξόχως προβληματική και ελλιπής, ιδιαιτέρως εάν λάβει υπόψη κανείς ότι τα στελέχη που θα μπορούσαν και είχαν ευχέρεια να σχολιάσουν θα ήσαν ενδεχομένως και σε καθεστώς άδειας.

Η έκθεση διαβούλευσης που περιλαμβάνεται στην έκθεση του σχεδίου νόμου πλασματικά εμφανίζει τα, κλειστά για σχολιασμό, άρθρα ότι έλαβαν μηδέν σχόλια, αποκρύπτοντας το γεγονός της κλειστής διαβούλευσης.

Περαιτέρω, θέλω να σχολιάσω και τα εξής και να μην μακρηγορώ. Άλλωστε είναι η πρώτη η συζήτηση επί της αρχής, θα ακολουθήσει η επί των άρθρων, θα έρθει η δεύτερη ανάγνωση και θα έρθει και η Ολομέλεια, όπου θα αναπτύξουμε συνολικά και συλλογικά τη θέση μας απέναντι στο παρόν νομοσχέδιο.

Θεωρούμε, λοιπόν, με βάση τα ανωτέρω, ότι είναι άλλη μια παρέμβαση στο Πρόγραμμα Δημοσίων Επενδύσεων για να βελτιωθούν οι δυσλειτουργίες και να επιταχυνθεί η απορρόφηση που δεν πέτυχε το «Αναπτυξιακό» Πρόγραμμα Δημοσίων Επενδύσεων και οι συνακόλουθες ρυθμίσεις.

Είπα ότι τα περισσότερα άρθρα ήταν εκτός σχολιασμού και αυτό χρειάζεται μία πολύ καθαρή απάντηση εκ μέρους των Εισηγητών. Έχω το εξής ερώτημα. Ποια είναι η μεθοδολογία που στηρίχθηκε η νέα αυτή νομοθετική προσπάθεια. Έγιναν συνεντεύξεις; Έγιναν αξιολογήσεις; Έγιναν συζητήσεις; Από ποιον έγιναν οι κατάλληλες εισηγήσεις;

Επιπλέον, για ποιο λόγο το Ταμείο Ανάκαμψης εντάσσεται στο εθνικό σκέλος του προγράμματος αντί στο συγχρηματοδοτούμενο. Είναι μεθοδολογική αυτή η προσέγγιση ή μήπως προετοιμάζεται μαζική μεταφορά έργων σε εθνικούς πόρους από το Ταμείο Ανάκαμψης γιατί δεν θα προλάβουμε να το ολοκληρώσουμε εντός της τρέχουσας περιόδου;

Κάνω μια διαπίστωση επιπλέον, ότι υπάρχει πληθώρα εξουσιοδοτικών ρυθμίσεων για τη μετάπτωση στη νέα δομή του Προγράμματος Δημοσίων Επενδύσεων και φαίνεται ότι είναι προβληματική η διαδικασία του ετήσιου προγραμματισμού που φαίνεται να ακολουθεί τη σύνταξη και ψήφιση του κρατικού προϋπολογισμού και όχι το ανάποδο, δηλαδή θα έπρεπε κανονικά να υπάρχει η αντίστροφη διαδικασία.

Ένας άλλος σχολιασμός που θέλω να καταθέσω είναι ότι, όπως φαίνεται, το Πρόγραμμα Δημοσίων Επενδύσεων θα βρίσκεται συνεχώς υπό τον έλεγχο, την κρίση, το σκάνερ του μεσοπρόθεσμου χωρίς κάποια ειδική πρόνοια για το γεγονός ότι δεν αφορά πάγιες λειτουργικές ανάγκες, αλλά είναι σαφές αναπτυξιακό εργαλείο και, μάλιστα, το μόνο πραγματικής επέκτασης της οικονομίας και της ευημερίας της χώρας. Προβλέπονται έμμεσοι δικαιούχοι, φορείς που μπορεί να λαμβάνουν οικονομικούς πόρους και να τους μοιράσουν στους τελικούς ωφελούμενους για τις ανάγκες ενός έργου, μιας δράσης. Έμμεσοι δικαιούχοι, όμως, μπορεί να είναι και φορείς εκτός κεντρικής κυβέρνησης και φορείς ιδιωτικού δικαίου. Αυτό μήπως θα αποτελέσει ένα παράγοντα, ένα θερμοκήπιο αδιαφανών συναλλαγών, για να το πω πολύ κομψά;

Είναι θετικές οι πρόνοιες για τακτική δημοσιότητα για την πορεία υλοποίησης του νέου Αναπτυξιακού Προγράμματος Δημοσίων Επενδύσεων, φτάνει τα δεδομένα να είναι αναλυτικά σε επίπεδο έργου και με ποιοτικά χαρακτηριστικά που δίνουν πληροφορίες για τα μεγέθη ανά κατηγορία έργου, καθώς και μεθοδολογία ανάθεσης και υλοποίησης.

Θέλω να σχολιάσω θετικά την πρόνοια για την εκκαθάριση των έργων που δεν εκκίνησε, έμεινε ειδικά ο συνάδελφος Εισηγητής στον τομέα αυτό. Εδώ, όμως, θα ήθελα να κάνω μια προσθήκη και να πω ότι δεν προβλέπεται δημοσιότητα ώστε οι πολίτες να γνωρίζουν για τις φρούδες υποσχέσεις, δηλαδή ποια έργα απεντάχθηκαν έτσι ώστε να ξέρουμε ότι κακώς μπήκε αυτό το έργο, διότι, τελικώς, δεν μπόρεσε να παρακολουθηθεί η πορεία υλοποίησης του.

Είναι χρήσιμη η πρόβλεψη για μητρώο μακροχρόνιων δεσμεύσεων για τη λειτουργία και τη συντήρηση των έργων, ώστε να μην καθίστανται ανενεργά. Δεν προβλέπεται, όμως, ταυτόχρονη δέσμευση από την κεντρική κυβέρνηση ότι θα λαμβάνεται υπόψη κατά τη σύνταξη του προϋπολογισμού και των χρηματοδοτήσεων προς τους φορείς λειτουργίας των έργων.

Δεν υπάρχει καμία πρόβλεψη με τους φορείς και τους εμπλεκόμενους οργανισμούς για ένα γενικότερο σχεδιασμό και την αναμόρφωση του Αναπτυξιακού Προγράμματος Δημοσίων Επενδύσεων, το επιτελικό κράτος τα ξέρει όλα.

Είναι σημαντική η πρόβλεψη για την πενταετή αξιολόγηση της πορείας, αλλά έχουμε το εξής θέμα εδώ. Γίνεται από την ίδια την αξιολογούμενη Γενική Διεύθυνση Δημοσίων Επενδύσεων που εκτελεί το Πρόγραμμα Δημοσίων Επενδύσεων και όχι από ανεξάρτητο φορέα, δηλαδή ο ίδιος είναι και αξιολογητής και αξιολογούμενος.

Υπάρχουν προβληματικές ρυθμίσεις που ενδεχομένως να δυσχεράνουν τους Οργανισμούς Τοπικής Αυτοδιοίκησης και εδώ πρέπει να είναι μία πολύ καθαρή δήλωση από πλευράς της Κυβέρνησης και προβλέπεται η περιστολή χρηματοδότησης των δαπανών διαχείρισης και διοίκησης, καθώς και των πάγιων λειτουργικών αναγκών εταιρειών αναπτυξιακών οργανισμών των ΟΤΑ.

Κάνω μία πονηρή σκέψη. Έχει σχέση αυτό με μία διαχείριση τεχνοκρατικού χαρακτήρα ή σηματοδοτεί τις συνέπειες για την απώλεια των μεγάλων Δήμων από την κυβερνώσα παράταξη της Νέας Δημοκρατίας;

Τέλος, προβληματική, κατά την άποψή μας, είναι η αναδιάρθρωση των Γενικών Γραμματειών του ΕΣΠΑ και η κατάργηση των δύο Ειδικών Γραμματειών του ΕΣΠΑ και του Ευρωπαϊκού Κοινωνικού Ταμείου και τέλος, εισάγεται υποχρέωση αξιολόγησης αποτελεσματικότητας του νέου νομοθετικού πλαισίου εντός τριών ετών και στη συνέχεια κάθε 5 έτη, γεγονός το οποίο, καταρχάς, το κρίνουμε θετικό. Θα περιμένει τις διευκρινίσεις της Κυβέρνησης.

Εν κατακλείδι, με βάση τα όσα ανέφερα προηγουμένως και τις επιφυλάξεις που ανέφερα, νομίζω η Κυβέρνηση νομοθετεί πιστή στη λογική του «πάμε και όπου βγει». Διότι, όπως προείπα, βεβαίως, κατά την άποψη του Εισηγητή της Πλειοψηφίας ενοποιεί, κωδικοποιεί και ψηφιοποίει, αλλά μου φαίνεται ότι στο τέλος θα ξανατροποποιεί, γιατί δεν υπάρχει μία στρατηγική για το πρόγραμμα των δημοσίων επενδύσεων. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Σταρακά.

**ΧΡΙΣΤΙΝΑ ΣΤΑΡΑΚΑ (Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κ. Πρόεδρε. Κύριε Υπουργέ, πριν ξεκινήσουμε να συζητήσουμε για το θέμα των δημοσίων επενδύσεων και με αφορμή την ερώτηση 11 Βουλευτών της Νέας Δημοκρατίας για το θέμα της προστασίας των ευάλωτων νοικοκυριών, θα ήθελα να σταθώ πάνω σε αυτό το ζήτημα.

Χθες, λοιπόν, ο Υπουργός έδωσε μια απάντηση σε χρόνο ρεκόρ όσον αφορά σε απάντηση κοινοβουλευτικού ελέγχου. Οφείλουμε να του δώσουμε συγχαρητήρια γι’ αυτό, αλλά έπρεπε να φτάσει ο κόμπος στο χτένι ώστε να σας ρωτήσουν 11 Βουλευτές της Νέας Δημοκρατίας για τα κόκκινα δάνεια; Ωστόσο, η απάντηση του Υπουργού παρά την ταχύτητα της, διεκπραιωτική, ελλιπής, αλλά και επιλεκτική στη μνήμη.

Γι’ αυτό, λοιπόν, οφείλω να σας θυμίσω κάποια πράγματα. Το θέμα των κόκκινων δανείων το ΠΑΣΟΚ το θέτει επιτακτικά τα τελευταία χρόνια. Η παράταξη μας έχει το δικαίωμα να το κάνει αφού αυτή θέσπισε πρώτη την αποτελεσματική προστασία της πρώτης κατοικίας των ευάλωτων νοικοκυριών με το ν.3869/2010. Το νόμο αυτό, όμως, ο πρώτος που τον υπέσκαψε ήταν ο νυν Υπουργός Οικονομικών ο κ. Χατζηδάκης και αργότερα ως Υπουργός Ανάπτυξης το 2012 ήταν που άνοιξε παράθυρο για να μπουν οι στρατηγικοί κακοπληρωτές με μια απλή αίτηση στο πλαίσιο προστασίας, αμφισβητώντας έτσι την αποτελεσματικότητα του πλαισίου και τελικά, σταδιακά αυτός ο νόμος ξηλώθηκε από την κυβέρνηση του ΣΥΡΙΖΑ.

Παράλληλα, θέσπισε με τον ν.4354/2015 το πλαίσιο για τις εταιρείες απόκτησης και διαχείρισης απαιτήσεων από δάνεια και πιστώσεις, τα λεγόμενα Funds. Αυτά τα Funds χάρη στις εγγυήσεις 20 δισ. ευρώ από το πρόγραμμα «Ηρακλής» που η Κυβέρνηση σας ψήφισε έφτασαν να διαχειρίζονται δάνεια αξίας 90 δισ. ευρώ που αντιστοιχούσαν σε 2.271.548 συμπολίτες μας.

Δηλαδή, το ένα πέμπτο του πληθυσμού της χώρας ή ακόμα πιο χαρακτηριστικά, πάνω από τους μισούς Έλληνες αν συνυπολογίσουμε τους συγγενείς πρώτου βαθμού. Εσείς, στην απάντησή σας στους συναδέλφους της Νέας Δημοκρατίας παραπέμποντας στα στοιχεία της Τράπεζας της Ελλάδος είπατε ότι πλέον διαχειρίζονται 70. Τα υπόλοιπα που είναι; Εξαφανίστηκαν; Μπορείτε να μας το διευκρινίσετε αυτό; Πουλήθηκαν αλλού; Έγιναν πλειστηριασμοί; Διαγράφηκαν;

Επίσης, αναφέρεται στον πτωχευτικό κώδικα που από το 2020 αποδεικνύεται πραγματικά λαιμητόμος ειδικά για τους πάρα πολύ μικρούς ιδιοκτήτες. Βάσει των διαθέσιμων στοιχείων η μέση αξία ακινήτου στους πλειστηριασμούς που ολοκληρώνονται είναι 128.000 ευρώ, κάτι που υποδηλώνει ως επί το πλείστον ότι δεν πωλούνται πολυτελείς κατοικίες στρατηγικών κακοπληρωτών, αλλά κατοικίες μικρομεσαίων νοικοκυριών. Τα μεγάλης αξίας ακίνητα πωλούνται με ειδικές συνεννοήσεις με καλοθελητές στο funds στο μιλητό και συγγνώμη για την έκφραση, άλλα πέριξ της πλατείας Κολωνακίου και ο νοών νοείτω. Και αν το αμφισβητείτε αυτό θα θέλαμε να μας φέρετε σοβαρά στοιχεία.

Εμείς σας το ζητήσαμε ήδη με ερώτηση της κοινοβουλευτικής μας ομάδας το 2021 που υπέγραψε πρώτη η αείμνηστη Φώφη Γεννηματά, αλλά ποτέ μα ποτέ δεν πήραμε απάντηση κύριε Υπουργέ. Ελπίζω να ανταποκριθείτε με την ίδια ταχύτητα, αφού δεν το έχει κάνει κάποιος προκάτοχός του Υπουργού. Όμως για εμάς έμειναν αναπάντητα πολλά και από τα ζητήματα που σας έθεσαν οι 11 βουλευτές της Νέας Δημοκρατίας, τα οποία επιμένω ότι σας τα λέμε χρόνια.

Θα συνεχίσω σε αυτό το θέμα. Ότι η μετάβαση των δανείων έλυσε το χρόνιο πρόβλημα των μη εξυπηρετούμενων δανείων για τις τράπεζες, αλλά όχι για τους ευάλωτους δανειολήπτες. Επίσης, ότι ο εξωδικαστικός μηχανισμός ρύθμισης οφειλών δεν στάθηκε αρωγός σε νοικοκυριά και επιχειρήσεις λόγω της άρνησης των εταιρειών διαχείρισης να συμμετέχουν ενεργά. Εσείς είστε ικανοποιημένος από τα στοιχεία αυτά που δώσατε ως απάντηση; Επίσης, ότι οι κατοικίες περνάνε από τα funds σε μονοπρόσωπες ανώνυμες εταιρείες real estate των τραπεζών και ότι με αυτό τον τρόπο η τράπεζα εξασφαλίζει τα κέρδη των funds που δεν φορολογούνται στην Ελλάδα. Το διαβάσατε αυτό το ζήτημα; Μήπως σας έχει διαφύγει; Θα ήθελα μία απάντηση.

Και τι άλλο καταγγέλλουν οι συνάδελφοί της συμπολίτευσης; Υπερβολική καθυστέρηση στην εξέταση αιτημάτων εξωδικαστικής ρύθμισης, δυσμενείς όρους αποπληρωμής με υποχρέωση προκαταβολής σε εξοντωτικά επίπεδα, έλλειψη έγκυρης και έγκαιρης ενημέρωσης στον κάθε δανειολήπτη για το υπόλοιπο της οφειλής του, ενώ παράλληλα πολλοί δανειολήπτες έχουν δικαιωθεί δικαστικά με ανακοπές κατά διαταγών πληρωμής και κατασχέσεων. Οι εκπρόσωποι των εταιρειών διαχείρισης το αγνοούν επιμένοντας στο ενδεχόμενο της εκτέλεσης κατά της περιουσίας του δανειολήπτη.

Καθυστέρηση λοιπόν στην απάντηση και μη συμμετοχή των εταιρειών διαχείρισης στον νέο μηχανισμό πλατφόρμας εξωδικαστικού μηχανισμού του ν. 4738/2020 παρά μόνο αν είναι ευάλωτοι δανειολήπτες.

Γιατί δεν απαντήσατε στις καταγγελίες και στα ερωτήματα αυτά των συναδέλφων σας κύριε Υπουργέ; Επιπλέον, πείτε μας γιατί απορρίψατε όλες τις προτάσεις που έχουμε καταθέσει ως νομοθετικές διατάξεις από το 2021 και μετά, τις οποίες θα έχουμε την ευκαιρία να παρουσιάσουμε αναλυτικά και σε άλλες συνεδριάσεις.

Η πίεση των συμπολιτών μας άρχισε να λυγίζει τους βουλευτές σας που ψήφισαν τα σχέδια Ηρακλής και τον Πτωχευτικό Κώδικα και να ξέρετε ότι θα φτάσει και στην πόρτα σας πάρα πολύ σύντομα.

Πάμε όμως στο θέμα του νόμου παρότι φοβάμαι ότι δεν θα υπάρχει και πολύ σύγκλιση στη συνεννόηση. Η Κυβέρνηση διατείνεται ότι έχει την μεγαλύτερη ποσοστιαία αύξηση στον όγκο επενδύσεων στην Ευρώπη, αλλά έχει ξεχάσει να μας πει όμως κάτι βασικό, ότι η χώρα μας παραμένει τελευταία σε επενδύσεις στην Ευρωπαϊκή Ένωση με μεγάλη διαφορά από την προτελευταία που είναι η Βουλγαρία και με τεράστια διαφορά από το μέσο ευρωπαϊκό όρο. Άρα, δεν νομίζω ότι πρέπει να πανηγυρίζουμε όταν είμαστε τελευταίοι.

Μην ξεχνάτε ότι η Κυβέρνησή σας πλέον διαχειρίζεται πόρους που καμία κυβέρνηση στην ιστορία της Ελλάδος δεν είχε. Και ρωτώ πότε εμείς θα συγκλίνουμε με την Ευρώπη; Ρωτάω γιατί η Ευρωπαϊκή Επιτροπή, στις μεσοπρόθεσμες προβλέψεις, δεν προβλέπει ρυθμούς που θα φέρουν αυτή τη σύγκλιση. Αλλά, ας την αφήσουμε την Ευρώπη και να πούμε ότι οι επενδύσεις μας απέχουν πολύ ακόμα και από τα επίπεδα που βρισκόταν πριν από το 2009 και σε απόλυτα νούμερα και ως ποσοστό του ΑΕΠ. Γιατί; Γιατί αρχικά παρά τα πέντε χρόνια της δήθεν φιλοεπενδυτικής πολιτικής της Νέας Δημοκρατίας, κρατήστε μόνο δύο στοιχεία. Πρώτον, ότι οι επενδύσεις των εγχώριων επιχειρήσεων είναι οι χαμηλότερες στην Ευρωπαϊκή Ένωση και οι μισές του ευρωπαϊκού μέσου όρου και δεύτερον, οι επενδύσεις των νοικοκυριών, οι τρίτες χαμηλότερες στην Ευρωπαϊκή Ένωση. Επίσης, οι μισές του ευρωπαϊκού μέσου όρου. Θα μου απαντήσετε ότι προφανώς αυξήθηκαν οι άμεσες ξένες επενδύσεις. Αλλά σε αυτό νομίζω απαντάει ακόμα και η Τράπεζα της Ελλάδος με ένα πάρα πολύ επικριτικό τόνο και σας λέει στις Εκθέσεις της ότι στα ακίνητα κατευθύνεται άνω του 40% των συνολικών ροών ξένων επενδύσεων.

Για να το κάνω πιο κατανοητό. Την ώρα που χιλιάδες Έλληνες είναι στρυμωγμένοι από τα funds και τρέχουν πλειστηριασμοί και την ώρα επίσης που η στέγη είναι πανάκριβο όνειρο για χιλιάδες συμπολίτες μας, εσείς συνεχίζετε να θεωρείτε παραγωγική επένδυση την golden visa με χιλιάδες σπίτια να περνάνε στα χέρια ξένων ευκατάστατων πολιτών. Αυτός, με συγχωρείτε, αλλά είναι ένας μεθοδικός και επικίνδυνος αφελληνισμός. Σήμερα φέρνετε μια διάταξη για αύξηση του προϋπολογισμού δημοσίων επενδύσεων κατά 900 εκατομμύρια ευρώ. Έναν προϋπολογισμό που είχε αρχικές προβλέψεις για πάνω από 12 δις ευρώ. Ξέρετε τι λένε οι πολίτες; Πού πάνε αυτά τα λεφτά; Γιατί σε αυτούς μένει μόνο η ακρίβεια; Και λένε ότι η Ελλάδα βρίσκεται στην πρώτη θέση της Ευρώπης στην κατά κεφαλήν ενίσχυση από κοινοτικούς πόρους. Δηλαδή, από ΕΣΠΑ, Ταμείο Ανθεκτικότητας και Ανάκαμψης για την περίοδο 2021 -2027, με 4.757 ευρώ ανά πολίτη.

Στη συνέχεια θέτω εύλογα ερωτήματα. Γιατί δεν το βλέπουν αυτό οι πολίτες στα νοσοκομεία και στα σχολεία των παιδιών τους; Γιατί δεν το βλέπουν στα μέσα μαζικής μεταφοράς; Γιατί δεν το βλέπουν στην αγροτική παραγωγή; Γιατί δεν το βλέπουν στην πολιτική προστασία και στην ασφάλεια από το έγκλημα; Γιατί δεν το βλέπουν κυρίως στο εισόδημα και στο κόστος ζωής τους; Και πρωτίστως πού καταλήγουν αυτοί οι πόροι; Γιατί τελικά δεν κινητοποιούν τις επενδύσεις του ιδιωτικού τομέα και των νοικοκυριών, όπως γράφουν στο σχέδιο «Ελλάδα»; Γιατί πλέον είναι πασιφανές, ακόμα και στους δικούς σας ψηφοφόρους, ότι ένα μεγάλο μέρος του συνεχίζει να καταλήγει σε μία παρασιτική και πελατειακή επιχειρηματική ελίτ. Οι καλύτεροι χρηματοδότες της με τη χειρότερη δυνατή διαχείριση και κυρίως με μηδενική λογοδοσία.

Υπό αυτό το πρίσμα, το τεχνικό νομοσχέδιο για τις δημόσιες επενδύσεις σας, είναι κατά την άποψή μας πολύ κατώτερο των περιστάσεων και των πραγματικών αναγκών της ελληνικής κοινωνίας. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κυρία συνάδελφε.

Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κοινοβουλευτικής Ομάδας «Κομουνιστικό Κόμμα Ελλάδος»)**: Ευχαριστώ κύριε Πρόεδρε. Με το νομοσχέδιο αυτό αλλάζετε την ονομασία του Προγράμματος Δημοσίων Επενδύσεων προσθέτοντας δύο λέξεις «νέο αναπτυξιακό». Θέλετε έτσι να δείξετε ότι κάνετε αλλαγές στο Πρόγραμμα Δημοσίων Επενδύσεων. Βεβαίως, υπάρχουν αλλαγές. Ωστόσο, αλλάζει ο προσανατολισμός που είναι το βασικό; Όχι μόνο δεν αλλάζει, αλλά ενισχύεται ο ίδιος προσανατολισμός που έχετε και αφορά την ανάπτυξη της κερδοφορίας των επιχειρηματικών ομίλων.

Ενισχύεται, λοιπόν, κι αυτό είναι το καινούργιο, τις προϋποθέσεις για την επιτάχυνση στην απορρόφηση των πόρων, εντασσόμενοι φυσικά και πιο στενά προσδεμένοι στο μεσοπρόθεσμο προγραμματισμό δημοσίων επενδύσεων. Πάντα στα πλαίσια του μεσοπρόθεσμου πλαισίου δημοσιονομικής στρατηγικής που στηρίζουν και εφάρμοσαν και τα άλλα κόμματα ως κυβερνήσεις και το οποίο φτωχοχοποιεί το λαό και το έχει αποδείξει όλα αυτά τα χρόνια εφαρμογής του και που, ούτως ή άλλως, επικαιροποιείται κάθε χρόνο στα πλαίσια του ευρωπαϊκού εξαμήνου.

Τί άλλο κάνετε; Το εθνικό σκέλος του Προγράμματος Δημοσίων Επενδύσεων μπορεί να ήταν και να παραμένει αυτόνομο, όμως τώρα πιο στενά «σφιχταγκαλιάζεται» και εξυπηρετεί το συγχρηματοδοτούμενο σκέλος πάντα στα πλαίσια του μεσοπρόθεσμου. Ταυτόχρονα καταρτίζετε, ιεραρχείτε, τους στόχος των συγκεκριμένων προγραμμάτων και παρακολουθούνται σε βάθος δεκαετούς σχεδίου προγραμματισμού.

Ιεραρχείτε, λοιπόν, ό,τι έχουν ανάγκη και χρειάζονται οι μεγάλοι όμιλοι και ενισχύει η Ευρωπαϊκή Ένωση, όπως στους αναπτυξιακούς τομείς που έχετε την ενίσχυση των ιδιωτικών επενδύσεων και της επιχειρηματικότητας ή της ενέργειας και αξιοποίησης ενεργειακών πόρων, γεωθερμικό δυναμικό, που σημαίνει ιδιωτικοποιήσεις που μαζί με το χρηματιστήριο ενέργειας, ουσιαστικά, είναι η ακριβή ενέργεια για το λαό και η τεράστια κερδοφορία για τους ομίλους. Σε αυτή τη λογική είναι και οι υπόλοιποι αναπτυξιακοί σας τομείς.

Αυτά, όμως, αναδεικνύουν και σημαίνουν τη συγκέντρωση του σχεδιασμού των τομέων που θα προωθηθούν, καθώς και ο έλεγχός τους και πολλά άλλα που συγκεντρώνονται στον εκάστοτε Υπουργό Οικονομικών. Σημαίνει ακόμα ότι και μία περιορισμένη ευελιξία στην περιφέρεια, στα περιφερειακά προγράμματα, που υπήρχε περιορίζεται στο ελάχιστο. Αυτό είναι προβληματικό και ειδικά στις αναγκαίες υποδομές. Συνεπώς, το Νέο Αναπτυξιακό Πρόγραμμα Δημοσίων Επενδύσεων δεν είναι καθόλου νέο ως προς τον προσανατολισμό και τους στόχους που εξυπηρετεί. Είναι παμπάλαιοι και γνωστοί. Εξυπηρετούν, όμως, την άμεση, γρήγορη, αποτελεσματική και στοχοπροσηλωμένη κερδοφορία των επιχειρηματικών ομίλων. Αυτά χαρακτηρίζουν την πολιτική σας. Βαθιά αντιλαϊκή και επικίνδυνη για τον λαό.

Φυσικά στους στόχους σας δεν έχετε να κατασκευαστούν σύγχρονες σχολικές αίθουσες για να μην πέφτουν σοβάδες, όπως προχθές στην Πρέβεζα, αλλά στοιβάζονται τα παιδιά σε 28άρια σαν σαρδέλες, ακόμα και σε κοντέινερ. Ούτε νοσοκομεία στελεχωμένα που να εξυπηρετούν τους ασφαλισμένους και τις ανάγκες τους, ούτε αντιπλημμυρικά για να μην πνίγονται άνθρωποι και λαϊκές περιουσίες και υποδομές στα λασπόνερα και ούτω καθεξής. Τέτοια πράγματα δεν υπάρχουν στα αναπτυξιακά σας προγράμματα.

Συνεπώς, μέσα και από αυτό το νομοσχέδιο, παρέχετε και άλλες νέες διευκολύνσεις και προνόμια για ευκολότερη και γρηγορότερη κερδοφορία, για την προσέλκυση επενδυτών, όπως λέτε. Το αποκαλείτε στρατηγικό σχέδιο για την αναβάθμιση του παραγωγικού μοντέλου, προωθώντας το Νέο Αναπτυξιακό Πρόγραμμα Δημοσίων Επενδύσεων για την απλοποίηση και τον εξορθολογισμό των πακέτων και την ταχύτερη απορρόφηση των πακτωλών από τους επιχειρηματικούς ομίλους. Φυσικά αυτά έχουν αποτυπωθεί και στο αναθεωρημένο εθνικό πρόγραμμα μεταρρυθμίσεων που έχετε καταθέσει στην Ευρωπαϊκή Ένωση.

Εντάσσεται και αυτό, το σημερινό νομοσχέδιο, στο νέο αντιλαϊκό τσουνάμι, που εκδηλώνεται από τις αρχές του Σεπτέμβρη, με τα δεκάδες προαπαιτούμενα που συνοδεύουν τα ποσά και τα δάνεια του Ταμείου Ανάκαμψης και πάνε στις τσέπες των οικονομικά μεγάλων και εύρωστων και όχι στις λαϊκές ανάγκες. Εσείς μπορεί να μας το σερβίρετε με το άλλοθι ότι αντιμετωπίζονται δυσλειτουργίες που αποτρέπουν την πλήρη αξιοποίηση του προγράμματος δημοσίων επενδύσεων, προκειμένου να αποτελέσει στρατηγικό εργαλείο χρηματοδότησης της αναπτυξιακής πολιτικής της χώρας, για τη βελτίωση της αποτελεσματικότητας των επιμέρους διαδικασιών του προγράμματος δημοσίων επενδύσεων και ειδικότερα, του προγραμματισμού, της κατάρτισης του προϋπολογισμού, της ένταξης έργων, της ανακατανομής πόρων και πληρωμών και της παρακολούθησης εσόδων. Όπως και την ανάγκη για βελτιστοποίηση των διαδικασιών παρακολούθησης, απολογισμού και αξιολόγησης και για καλύτερο συγχρονισμό του ΠΔΕ με υφιστάμενα εργαλεία αναπτυξιακής πολιτικής, όπως ο κρατικός προϋπολογισμός, το μεσοπρόθεσμο πλαίσιο δημοσιονομικής στρατηγικής και τα αναπτυξιακά προγράμματα.

 Ακόμα, λέτε ότι η υφιστάμενη δομή του προγράμματος δημοσίων επενδύσεων δεν διευκολύνει τη στρατηγική διαχείριση και παρακολούθηση των αναπτυξιακών πόρων. Το εθνικό και συγχρηματοδοτούμενο σκέλος υποδέχεται μεμονωμένα έργα από τους φορείς χρηματοδότησης, που είναι δύσκολο να συσχετιστούν με ευρύτερους στρατηγικούς στόχους, όπως αυτοί αποτυπώνονται στα επιχειρησιακά προγράμματα. Αυτά αναφέρετε στην αιτιολογική έκθεση. Τι κάνετε λοιπόν; Εκσυγχρονίζετε τη διαδικασία για καλύτερο αποτέλεσμα. Όμως για ποιον; Σε όφελος του κεφαλαίου και όχι του λαού. Γιατί η πραγματικότητα και η αλήθεια, που επιβεβαιώνει η καθημερινή ζωή και τα στοιχεία, δείχνουν ότι για εσάς ανάπτυξη είναι η κερδοφορία και τα προνόμια των μεγαλοεπιχειρηματιών και όχι οι ανάγκες του λαού, της λαϊκής οικογένειας, που δίνει τον καθημερινό αγώνα της για να τα φέρει βόλτα.

Η φοροληστεία πάει σύννεφο για τα λαϊκά εισοδήματα. Αποκαλυπτικά είναι τα στοιχεία που ανακοίνωσε πρόσφατα το Υπουργείο σας. Το πρωτογενές αποτέλεσμα του κρατικού προϋπολογισμού, για την περίοδο Ιανουαρίου – Αυγούστου, έφτασε στα 7,5 δισεκατομμύρια ευρώ, έναντι του στόχου για πρωτογενές πλεόνασμα 3,3 δις και πρωτογενές πλεόνασμα 5,6 δις για την ίδια περίοδο του 2023. Σύμφωνα με τα προσωρινά στοιχεία εκτέλεσης του κρατικού προϋπολογισμού, το πλεόνασμα στο ισοζύγιο του κρατικού προϋπολογισμού φτάνει τα 1,048 δισεκατομμύρια, έναντι του στόχου για έλλειμμα 2,7 δις, που έχει περιληφθεί για το αντίστοιχο διάστημα του 2024 στην Εισηγητική Έκθεση του Προϋπολογισμού.

Τα δε έσοδα από φόρους, η συντριπτική πλειοψηφία των οποίων πληρώνουν τα λαϊκά στρώματα, ανήλθαν σε 43 δισ. ευρώ, αυξημένα περίπου κατά 2 δις ή 4,8 έναντι του στόχου που υπήρχε στην Εισηγητική Έκθεση του Προϋπολογισμού 2024. Την ίδια ώρα, η Κυβέρνηση ενεργοποίησε μια ώρα αρχύτερα και τους κόφτες διαρκείας, που λειτουργούν και με τη βούλα της Ευρωπαϊκής Ένωσης από του χρόνου. Οι δαπάνες του κρατικού προϋπολογισμού για την περίοδο Ιανουαρίου - Αυγούστου του 2024, ξεπέρασαν τα 44 εκατομμύρια, μειούμενες κατά 3,6 δις έναντι του στόχου που υπήρχε στον Προϋπολογισμό του 2024. Έτσι, γεμίζετε τα κρατικά ταμεία, προκειμένου οι επιχειρηματικοί όμιλοι να βρουν ζεστό χρήμα, να το ξεκοκαλίσουν και βέβαια με συνοδεία πολλών – πολλών προνομίων.

Φυσικά και δεν είναι μόνο αυτά, οι άμεσοι και οι έμμεσοι φόροι, αλλά και ποιος απολαμβάνει τα έσοδα και ποιανού οι ανάγκες καλύπτονται;

Σε βασικές ανάγκες, αυτό φαίνεται καθαρά. Στη δημόσια υγεία, η Κυβέρνηση κόβει κορδέλες σε φρέσκο-βαμμένα νοσοκομεία και Κέντρα Υγείας χωρίς προσωπικό. Ανακοινώνει προσλήψεις που δεν φτάνουν ούτε για ζήτω και έχουν εξαγγελθεί από την ίδια ξανά και ξανά στο παρελθόν και πάνω σε αυτό το χάλι της υπό-χρηματοδότησης και των ελλείψεων, προσφέρει νέες ευκαιρίες για επενδύσεις και συμπράξεις στο κεφάλαιο.

Τα ίδια ισχύουν και στην παιδεία. Άνοιξαν τα σχολεία με δεκάδες χιλιάδες κενά σε καθηγητές, να εκδηλώνουν τις διαθέσεις τους. Από τύχη δεν είχαμε θύματα από τους σοφάδες που πέφτουν. Ενώ το πολυδιαφημισμένο ψηφιακό σχολείο, οι τάξεις μοιάζουν όλο και περισσότερο με σαρδελοκούτια και την ίδια ώρα σε εκατοντάδες τμήματα βάζετε λουκέτο εξαιτίας των συγχωνεύσεων.

Η Κυβέρνηση, προσπαθεί με θράσος να υποβαθμίσει ακόμα και τα σοβαρά ζητήματα ασφάλειας που προκύπτουν, σε μαθητές και εκπαιδευτικούς από τα πολυμελή τμήματα, σε σχολεία που δεν έχουν ελεγχθεί ποτέ για την αντοχή τους σε σεισμό.

Το ίδιο ισχύει και για τις φυσικές καταστροφές. Δεν πέρασε ούτε μήνας που ο ίδιος ο Πρωθυπουργός παρουσίασε από τη βασανισμένη Θεσσαλία την ειδυλλιακή εικόνα του όλα καλά, ενώ οι πλημμυροπαθείς τρέμουν σε κάθε μπόρα, αφού κανένα ουσιαστικό μέτρο αντιπλημμυρικής προστασίας δεν έχει γίνει και από ότι φαίνεται, ούτε πρόκειται. Ούτε οι γερασμένες υποδομές που κατέρρευσαν, όπως δρόμοι, γέφυρες κ.λπ., δεν αποκαταστάθηκαν.

Το ίδιο ισχύει και με την απειλή ενός μεγάλου βιομηχανικού ατυχήματος, που κόντεψε πολλές φορές τα τελευταία χρόνια, με πυρκαγιές σε εργοστάσια και αποθήκες, μέσα στον αστικό ιστό, όπου συνυπάρχουν βιομηχανικές μονάδες με οικισμούς. Τα ίδια και με τη Motor Oil, από τύχη δεν είχαμε νεκρό.

Μπορεί φυσικά να υποστηρίζεται και να καμαρώνετε ότι πήρατε αναβαθμισμένο χαρτοφυλάκιο στην Κομισιόν, με αναβαθμισμένες αρμοδιότητες, που αφορούν μεταφορές και τουρισμό. Όμως και εδώ, οι επιλογές, τα συμφέροντα των εφοπλιστών ως διαμετακομιστικό κέντρο που προωθείται η χώρα και οι μεγαλοξενοδόχοι, θα βγουν oi κερδισμένοι. Και αυτό, φαίνεται, αν θέλετε και στο σιδηρόδρομο. Αν και πέρασε ενάμιση χρόνος από το έγκλημα στα Τέμπη, δύο σοβαρά παραλίγο ατυχήματα έρχονται να επιβεβαιώσουν ότι η πολιτική του κράτους και των κυβερνήσεων στο σιδηρόδρομο, είναι, «το πάμε και όπου βγει». Την περασμένη εβδομάδα δύο τρένα του προαστιακού κινούμενα σε αντίθετη κατεύθυνση, κόντεψαν να συγκρουστούν μέσα στον αστικό ιστό της Αθήνας και η ξεδιάντροπη προσπάθεια να υποβαθμιστεί το περιστατικό και να σπείρουν εφησυχασμό, συγκρούεται, με την αγανάκτηση και την αγωνία του λαού, που οι ανάγκες του για ασφαλείς σύγχρονες και φθηνές μεταφορές συνθλίβονται στις λογικές για τα Τέμπη. Είναι αυτά, λοιπόν, τα Τέμπη, που αποτελούν απειλή για το λαό, όχι μόνο στο σιδηρόδρομο αλλά σε κάθε πτυχή της ζωής και της καθημερινότητάς του και όποια πέτρα και να σηκώσεις θα βρεις από κάτω την ίδια εγκληματική πολιτική που στηρίζει τα κέρδη μιας χούφτας επιχειρηματικών ομίλων σε βάρος των λαϊκών αναγκών.

Σε αυτή την κατεύθυνση είναι και το παρόν νομοσχέδιο, που το Κομμουνιστικό Κόμμα Ελλάδας, καταψηφίζει.

Σας ευχαριστώ πολύ, κύριε Πρόεδρε, για την ανοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κυρία συνάδελφε.

Το λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, το σημερινό νομοσχέδιο αφορά στην ουσία πρόσθετες διαδικασίες και προσλήψεις, οι οποίες είναι μάλλον ο βασικός σκοπός του, η κύρια επιδίωξή του, αφού οι προσλήψεις είναι το μοναδικό που καθορίζεται πλήρως. Πρόκειται δε, για ένα υποσύνολο του Προγράμματος Δημοσίων Επενδύσεων, που ορίζεται εδώ ως Αναπτυξιακό Πρόγραμμα Δημοσίων Επενδύσεων, κάτι που δημιουργεί την εντύπωση ότι υπάρχει και μη Αναπτυξιακό Πρόγραμμα Δημοσίων Επενδύσεων. Δεν είναι κωμικοτραγικό;

Όπως φαίνεται, πάντως, αποτελεί ένα ακόμη εγχείρημα για επικοινωνιακή κατανάλωση από μία Κυβέρνηση που έχει εξειδικευθεί στην επικοινωνιακή διαχείριση όλων των προβλημάτων της χώρας μας, αντί να προσπαθεί να τα επιλύσει. Από ένα Υπουργείο που παρουσιάζει μία ρόδινη εικόνα για την οικονομία μας, όταν τόσο η καθημερινότητα όσο και οι οικονομικοί δείκτες τη διαψεύδουν, όπως έχει, άλλωστε, διαπιστωθεί ακόμη και από τους Financial Times, που μας χαρακτηρίζουν ως τη φτωχότερη χώρα της ευρωζώνης. Δεν είναι κατάντημα;

Επίσης, από τη Moody's, που ούτε τώρα μας έδωσε επενδυτική βαθμίδα, ενώ μας προειδοποίησε για το δημογραφικό πρόβλημα και για τα απειλητικά δίδυμα ελλείμματα των ισοζυγίων μας. Πώς να δώσει, άλλωστε, επενδυτική βαθμίδα σε ένα κράτος που το έχουν εγκαταλείψει 1.300.000 πολίτες του από το 2010 έως το 2023 για να επιβιώσουν, επιδεινώνοντας το ήδη καταστροφικό δημογραφικό, που τα χρέη του στους προμηθευτές του μόνο τα ληξιπρόθεσμα αυξήθηκαν στα 3,2 δις τον Ιούλιο;

Οι θετικές δε, προοπτικές που σημείωσε η Moody's, οφείλονται μόνο στις συστημικές τράπεζες που αισχροκερδούν εις βάρος των Ελλήνων που τις διέσωσαν, για να τους ληστεύουν με τις υπέρογκες προμήθειες και τους τόκους τους, καθώς επίσης για να πλειστηριάζουν τα σπίτια τους με τεχνάσματα, όπως αυτά που ανέφεραν, που κατήγγειλαν οι 11 βουλευτές της Νέας Δημοκρατίας. Παράδοξο, βέβαια, να διαμαρτύρονται και να κατηγορούν την Κυβέρνηση σήμερα οι συγκεκριμένοι βουλευτές, όταν έχουν υπογράψει τα πάντα μεταξύ των οποίων και το ακαταδίωκτο των τραπεζιτών.

Παρεμπιπτόντως εδώ, κύριε Υπουργέ, ισχύει ότι οι τράπεζες είχαν ασφαλίσει με hedging τα δάνεια σε ελβετικό φράγκο, οπότε κερδοσκοπούν σήμερα εις βάρος αυτών των δανειοληπτών στηριζόμενες στην άδικη απόφαση του Αρείου Πάγου; Ελπίζοντας να μας απαντήσετε, αν και δεν το πιστεύουμε.

Απορούμε, ειλικρινά, γιατί καταναλώνετε άδικα τόσο το δικό μας χρόνο όσο και το δικό σας και του προσωπικού του Υπουργείου σας με τέτοια νομοσχέδια, όπως το σημερινό; Με την έννοια ότι δεν βλέπουμε καμία χρησιμότητα, αλλά μόνο πολυπλοκότητα αντί για απλοποίηση, η οποία δημιουργεί απλά την ανάγκη σκόπιμων, πρόσθετων πελατειακών προσλήψεων.

Σε κάθε περίπτωση, θεωρούμε το νομοσχέδιο αντιπαραγωγικό και περιττό, ενώ το μόνο θετικό στοιχείο του είναι ο πρόσθετος προϋπολογισμός του Προγράμματος Δημοσίων Επενδύσεων, αν και δεν είναι στο αναγκαίο ύψος για τη στήριξη της οικονομίας μας ούτε επιμερίζεται ως προς τις χρήσεις. Είναι τελείως ασαφές, δηλαδή.

Ειδικά, όσον αφορά την οικονομία μας, η Κυβέρνηση θριαμβολογεί προπαγανδίζοντας για τα εξής. Πρώτον, για την άνοδο του ρυθμού ανάπτυξης. Δεύτερον, για τη μείωση του χρέους ως ποσοστό του ΑΕΠ. Τρίτον, για την πτώση της ανεργίας. Τέταρτον, για τις αυξημένες τουριστικές αφίξεις.

Εύλογα, εν πρώτοις, αφού όλοι οι άλλοι οικονομικοί δείκτες της χώρας μας είναι στο βαθύ κόκκινο, όπως το δημόσιο χρέος, τα δίδυμα ελλείμματα, ειδικά, το θηριώδες εμπορικό ύψους 19,3 δις το επτάμηνο, το κόκκινο ιδιωτικό χρέος, το κατά κεφαλήν εισόδημα όπου είμαστε πρώτοι στην Ευρωπαϊκή Ένωση ακόμη, σύντομα, θα μας περάσει και η Βουλγαρία, το ωρομίσθιο που είμαστε τελευταίοι, τα καταφέραμε, ο μέσος πραγματικός μισθός, η ακρίβεια, η φτωχοποίηση του πληθυσμού κ.ο.κ.. Η αλήθεια, όμως, είναι η παρακάτω.

Πρώτον, ο πραγματικός ρυθμός ανάπτυξης από το 2019 έως το 2023 συνολικά ήταν μόλις 5,9% από τα 183 δις στα 194 δις. Οπότε, σε καμία περίπτωση, δεν είναι ο υψηλότερος της Ευρωπαϊκής Ένωσης. Ενώ για μία χώρα που έχει επιτύχει σύγκλιση με το μέσον όρο της Ευρωπαϊκής Ένωσης μόλις 1% από το 2018 έως το 2023, από το 66% δηλαδή στο 67%, ενώ έχει χάσει πάνω από το 25% του ΑΕΠ της από τα μνημόνια. Ο ρυθμός αυτός, περί το 1% ετήσια, είναι πραγματικά αστείος. Πόσο μάλλον, όταν η Κυβέρνηση δαπάνησε 50,5 δις με δανεικά για να πετύχει αυτόν τον ρυθμό, ενώ στηρίχτηκε επιπλέον από το Ταμείο Ανασυγκρότησης της Ευρωπαϊκής Ένωσης, που άλλες χώρες το αποφεύγουν, επειδή είναι συνδεδεμένο με προαπαιτούμενα.

Δεύτερον, το χρέος ως προς το ΑΕΠ είναι ένα κλάσμα, ο αριθμητής του οποίου το χρέος αυξάνεται χωρίς σταματημό. Συγκριτικά, δε, με τα προηγούμενα χρόνια, αυτό που μετράει είναι το χρέος της Κεντρικής Κυβέρνησης το οποίο αυξήθηκε από 356 δις το 2019 ή 194% του ΑΕΠ στα 406 δις το 2023 ή κατά 50,5 δις. Το χρέος μας αυξήθηκε μέσα σε τέσσερα χρόνια από τη συγκεκριμένη κυβέρνηση κατά 50,5 δις. Ο παρονομαστής του κλάσματος τώρα, το ΑΕΠ, αυξήθηκε στην πραγματικότητα μόλις κατά 11 δις ή κατά 5,9%, όπως είπαμε προηγουμένως από το 2019 έως το 2023. Εντούτοις, ο πληθωρισμός πρόσθεσε περίπου 26 δις ή 14%, οπότε το πληθωριστικό ΑΕΠ το 2023, ανήλθε στα 220 δις.

Έτσι, το χρέος διαμορφώθηκε στο 185% του πληθωριστικού ΑΕΠ το 2023 από 194% το 2019, που ο πληθωρισμός τότε ήταν αμελητέος, ενώ, της Γενικής Κυβέρνησης που όμως δεν είναι συγκρίσιμο με το παρελθόν στο 162%. Εδώ, έχουμε υποβάλει ερώτημα για το από πού προέρχονται τα 50 δις του ενδοκυβερνητικού χρέους που έχει υπερδιπλασιαστεί από το 2019, χωρίς να πάρουμε καμία απάντηση αν και άλλα ερωτήματα μας έχουν απαντηθεί. Δεν είναι περίεργο αυτό, αν όχι ύποπτο;

Αυτά δεν πρέπει να μας ενδιαφέρουν και με αυτά να ασχολούμαστε αντί με επουσιώδη νομοσχέδια όπως το σημερινό; Στην ουσία, λοιπόν, το χρέος του 2023 σε σχέση με το 2019 και από αυτά τα δύο έτη είναι σωστό να συγκρίνουμε, μειώθηκε μόλις κατά 9 μονάδες, σχεδόν αποκλειστικά λόγω του πληθωρισμού. Άρα, εις βάρος των πολιτών, εις βάρος των Ελλήνων, μειώθηκε μόλις κατά 9 μονάδες παρά τον θηριώδη πληθωρισμό όταν το χρέος αυξήθηκε κατά 14 μονάδες, άρα πολύ περισσότερο.

Τρίτον, εκτός του ότι η ανεργία αυξήθηκε στο 9,9% παρά τον τουρισμό τον Ιούλιο από 9,5% τον Ιούνιο, είναι εξαιρετικά υψηλή αφού έχει παραμείνει σε αυτά τα επίπεδα παρά το ότι έχουν μεταναστεύσει από το 2010 έως το 2023 1.300.000 εργαζόμενοι, ενώ, αυτός ακριβώς είναι ο λόγος των ελλείψεων εργατικού δυναμικού, αν και όχι μόνο.

Τέταρτον, σε σχέση με τον τουρισμό είναι αδιανόητο να θριαμβολογεί η Κυβέρνηση για τις αφίξεις αντί για τα έσοδα, υπενθυμίζοντας, πως η Ελλάδα το 2023 με 34 εκατ. αφίξεις που έχουν διαλύσει τις υποδομές της είχε έσοδα 20,5 δις, ενώ η Πορτογαλία με 18 εκατ. αφίξεις - με τις μισές δηλαδή - έσοδα 25 δις περισσότερα από την Ελλάδα. Αδιανόητο, όταν η μέση δαπάνη ανά τουρίστα μειώθηκε ξανά στα 580 ευρώ περίπου, έναντι 1.200 ευρώ της Πορτογαλίας και 1600 ευρώ της Ισπανίας. Το κόστος δε παραγωγής ανά τουρίστα είναι πολύ υψηλότερο. Γεγονός που σημαίνει, ότι ο τουρισμός μας λειτουργεί ζημιογόνα, κάτι που θα φανεί με την πρώτη παγκόσμια ύφεση. Με αυτά θα έπρεπε να ασχολούμαστε όχι με τέτοιου είδους νομοσχέδια. Ακόμη χειρότερα, είναι προβληματική η μεγάλη εξάρτηση του τουρισμού από τους ξένους tour operators στο 26% όταν ο μέσος όρος της Ευρωπαϊκής Ένωσης είναι μόλις στο 7,1%.

 Περαιτέρω, ένα ακόμη μεγάλο πρόβλημα που προφανώς δεν θα λυθεί με το σημερινό νομοσχέδιο, είναι το τεράστιο επενδυτικό μας κενό, το οποίο σύμφωνα με το Γραφείο Προϋπολογισμού της Βουλής ήταν στο 13,9% του ΑΕΠ το 2023, έναντι 22,2% του μέσου όρου της Ευρωζώνης, 8% δηλαδή χαμηλότερο. Σημειώνει δε, το Γραφείο Προϋπολογισμού, ότι η κάλυψη αυτού του κενού δεν είναι δυνατόν να πραγματοποιηθεί μέσα σε λίγα μόλις χρόνια, οπότε, θα απαιτηθεί η αναζήτηση επιπρόσθετων πόρων μετά τη λήξη του Ταμείου Ανάκαμψης και Ανθεκτικότητας το 2026.

Κάτι ανάλογο, έχει διαπιστωθεί και από την Τράπεζα της Ελλάδος, γεγονός που σημαίνει πως πρέπει να επιτευχθούν πολύ περισσότερα με το πρόγραμμα δημοσίων επενδύσεων καθώς επίσης και με τις ιδιωτικές επενδύσεις. Πόσο μάλλον, όταν, οι επενδύσεις που διεξάγονται στην Ελλάδα είναι μη παραγωγικές αφού το μεγαλύτερο μέρος τους αφορά τα ακίνητα, ενώ, είμαστε αντιμέτωποι με συνεχή λουκέτα στη βιομηχανία λόγω της αύξησης του κόστους ενέργειας, καθώς επίσης με νέα προβλήματα στον πρωτογενή τομέα από τις φυσικές καταστροφές και από τη λειψυδρία.

Το Πρόγραμμα Δημοσίων Επενδύσεων, βέβαια, το 2024, ανέρχεται σε 8,55 δις και το Ταμείο Ανάκαμψης σε 3,6 δις. Οπότε, ναι μεν, συνολικά και τα δύο, υπερβαίνουν τα 10 δις που ζητούσαμε ανέκαθεν, αλλά ένα μεγάλο μέρος τους αφορά κοινωνικές δράσεις και δεν στηρίζουν έτσι μια βιώσιμη ανάπτυξη, που την έχουμε απόλυτη ανάγκη. Ακόμη χειρότερα, οι ιδιωτικές επενδύσεις, με την αρνητική αποταμίευση που επέστρεψε, όπου είμαστε ξανά στην τελευταία θέση της Ευρωπαϊκής Ένωσης, δεν είναι εφικτές, οπότε είναι απαραίτητο ένα πολύ υψηλότερο Πρόγραμμα Δημοσίων Επενδύσεων.

Επειδή τώρα μνημονεύεται στο παρόν, η σύνδεση με το μεσοπρόθεσμο, το 2024 παρατηρείται μια θετική υπέρβαση περίπου 2 δις, αλλά απομένει να δούμε πώς και εάν θα πραγματοποιηθεί, ενώ ένα μέρος της αύξησης, οφείλεται στον πληθωρισμό που, όμως, από την άλλη πλευρά, προκαλεί άνοδο του κόστους και δυσκολεύει την αποπεράτωση πολλών έργων. Άρα και εδώ θα αντιμετωπίσουμε πρόβλημα.

Ιστορικά, πάντως, διαπιστώνεται μια υποπραγματοποίηση στο Πρόγραμμα Δημοσίων Επενδύσεων, όπως στον Απολογισμό του 2021, όπου για το Πρόγραμμα Δημοσίων Επενδύσεων είχαν προϋπολογιστεί 9,35 δις, αλλά, τελικά, δαπανήθηκαν 8,6 δις. Κάτι ανάλογο δε, συμβαίνει και με το Ταμείο Ανάκαμψης, όπου υπάρχει, επίσης, υποπραγματοποίηση, όπως έχουμε αναδείξει με ερωτήσεις μας πολλές φορές.

Συνεχίζοντας, ο λόγος που επιμένουμε στο Πρόγραμμα Δημοσίων Επενδύσεων, αφορά, κυρίως, την παραγωγικότητα της εργασίας, από την οποία εξαρτώνται οι μισθοί και εξ αυτών, η ιδιωτική κατανάλωση, οι εγχώριες επενδύσεις, η μείωση του εμπορικού μας ελλείμματος, το ΑΕΠ κ.ο.κ.. Εν προκειμένω, όμως, η παραγωγικότητα της εργασίας στην Ελλάδα, είναι πάνω από 30% χαμηλότερη από τον μέσο όρο των κρατών του ΟΟΣΑ, με την Ελλάδα να είναι 4η από το τέλος στις 38 χώρες του ΟΟΣΑ και τελευταία στην Ευρωπαϊκή Ένωση, όπως διαπιστώνεται από το ειδικό κεφάλαιο της ετήσιας έκθεσης του Economic Outlook για την Ελλάδα, που δημοσιεύτηκε πρόσφατα, το Μάιο του 2024.

Ειδικότερα, η παραγωγικότητα της εργασίας, υπολογιζόμενη σε ΑΕΠ ανά ώρα εργασίας, ήταν μόλις 34,5 δολάρια στην Ελλάδα το 2022, έναντι 53,8, σχεδόν διπλάσια, στον ΟΟΣΑ, 55,7 στην Ευρωπαϊκή Ένωση και 60,8 στην ευρωζώνη. Αυτά είναι τα προβλήματα που θα έπρεπε μας απασχολούν και όχι ότι τέτοιου είδους νομοσχέδια. Όπως σωστά δε, επισημαίνει ο ΟΟΣΑ, η παραγωγικότητα της εργασίας μόνο εν μέρει αντανακλά τις προσωπικές ικανότητες των εργαζομένων, αφού ο δείκτης εξαρτάται, κυρίως, από τις επενδύσεις, την τεχνολογία, τις οργανωτικές αλλαγές και βέβαια, τις οικονομίες κλίμακος.

Εάν, λοιπόν, δεν αυξηθούν άμεσα οι επενδύσεις, με την ενεργή στήριξη του Προγράμματος Δημοσίων Επενδύσεων, δεν πρόκειται, σε καμία περίπτωση, να αυξηθούν οι μισθοί, πόσο, μάλλον, ο μέσος, που υποσχέθηκε ο Πρωθυπουργός, ότι θα φτάσει στα 1500 ευρώ το 2027, ελπίζοντας να μην εννοούσε μαζί με τον πληθωρισμό.

Σας έχουμε ρωτήσει επανειλημμένα, όχι εσάς κύριε Υπουργέ, τον κύριο Χατζηδάκη, εάν τα 1.500 ευρώ είναι με τον πληθωρισμό ή χωρίς, αλλά δεν μας έχετε απαντήσει. Ελπίζουμε, πάντως να μας απαντήσετε εσείς σήμερα. Αλλιώς, θα συμπεράνουμε ότι απλά ο Πρωθυπουργός, συνεχίζει να κοροϊδεύει τους Έλληνες.

Κλείνοντας με τα περιεχόμενα του νομοσχεδίου επιγραμματικά, στο μέρος Α’ αναφέρεται ως σκοπός, ο οποίος είναι σε γενικές γραμμές, οι επιμέρους διαδικασίες ενός τμήματος του Προγράμματος Δημοσίων Επενδύσεων, που ονομάζεται Αναπτυξιακό ή ΑΠΔΕ. Αφού, δηλαδή, έχει προστεθεί ένας βαθμός πολυπλοκότητας στις ήδη πολύπλοκες υπάρχουσες διαδικασίες, όπως η σύνδεση με το μεσοπρόθεσμο που λογικά θα έπρεπε, ήδη, να υπάρχει - δεν υπάρχει, αλήθεια σύνδεση; - μετά προτείνονται απλοποιήσεις. Πώς είναι δυνατόν, αλήθεια, να αναφερόμαστε σε απλοποιήσεις, όταν έχουν εισαχθεί περισσότερες διαδικασίες; Δεν είναι οξύμωρο;

Στην ουσία, λοιπόν, δρομολογούνται μεταρρυθμίσεις για τις μεταρρυθμίσεις, ενώ το αποτέλεσμα είναι η Ελλάδα μετά από 14 χρόνια δήθεν μεταρρυθμιστικών μνημονίων να έχει βυθισθεί στους δείκτες της οικονομικής ελευθερίας, εκτός από όλους τους άλλους υπόλοιπους, στην 113η θέση. Τι συζητάμε λοιπόν;

Στο Μέρος Β’, περιλαμβάνονται οι ρυθμίσεις για το αναπτυξιακό πρόγραμμα δημοσίων επενδύσεων, όπως ορισμοί, διαδικασίες ένταξης προγραμμάτων στο ΑΠΔΕ, διαδικασία πληρωμών, διαδικασίες ολοκλήρωσης, εποπτεία με κατάρτιση μητρώου δικαιούχων, έμμεσων πληρωμών, αξιολόγηση των αποτελεσμάτων και ορισμός των φορέων που θα εμπλέκονται στο ΑΠΔΕ.

Στο Μέρος Γ’, περιλαμβάνονται οι τροπολογίες σε προηγούμενους νόμους που αφορούν τα συγχρηματοδοτούμενα προγράμματα με την Ευρωπαϊκή Ένωση, καθώς επίσης την καταστροφική απολιγνιτοποίηση, τονίζουμε την καταστροφική απολιγνιτοποίηση τόσο για τις τοπικές κοινωνίες όσο και για το κόστος ενέργειας. Δεν είναι δυνατόν σήμερα η Γερμανία να θέτει σε λειτουργία περισσότερα λιγνιτικά εργοστάσια και εμείς να κλείνουμε τα δικά μας, όταν έχουμε αυτό το τεράστιο πρόβλημα ενέργειας. Ονομάζεται, βέβαια, η απολιγνιτοποίηση «Δίκαιη Μετάβαση», κατά την παραπλανητική τακτική των μνημονίων, ενώ αφορά διαδικασίες και τη στελέχωσή της. Δυστυχώς, όχι το βασικό θέμα της έλλειψης χρηματοδότησης λόγω της οποίας οι περιοχές αυτές φυλλοροούν και αργοπεθαίνουν. Επίσης, περιλαμβάνονται νέες προσλήψεις για τη μονάδα οργάνωσης διαχείρισης αναπτυξιακών προγραμμάτων του Υπουργείου, η οποία θα παρέχει συμβουλές και ρυθμίσεις για την Ελληνική Αναπτυξιακή Τράπεζα. Λόγια, λόγια, λόγια που δεν πρόκειται να πραγματοποιηθούν ποτέ.

Τέλος, στο Μέρος Δ’, ορίζεται ο πρόσθετος προϋπολογισμός για το πρόγραμμα δημοσίων επενδύσεων ύψους 900 εκατομμυρίων, κάτι που είναι θετικό και το μόνο ίσως συγκεκριμένο μέρος του νομοσχεδίου, αν και δεν υπάρχει επιμερισμός του, που θα έπρεπε.

Όσον αφορά στο Γενικό Λογιστήριο του Κράτους δεν παρέχεται καμία σημαντική κοστολόγηση, γεγονός που επιβεβαιώνει την επικοινωνιακή και διαδικαστική μορφή του νομοσχεδίου. Τα μόνα ποσά που παρέχονται είναι για τις προσλήψεις στις υπηρεσίες ΔΑΝ και ΔΟΝ, όπως επίσης ο πρόσθετος προϋπολογισμός, χωρίς όμως περαιτέρω πληροφορίες. Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε και συνεχίζουμε με την Ειδική Αγορήτρια της Κοινοβουλευτικής Ομάδας «Νέα Αριστερά», κυρία Θεανώ Φωτίου.

 Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Θεόφιλος Ξανθόπουλος, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Νικόλαος Παππάς, Ιωάννης Σαρακιώτης, Ελένη-Μαρία (Μιλένα) Αποστολάκη, Παρασκευάς (Πάρις) Κουκουλόπουλος, Χριστίνα Σταρακά, Νικόλαος Καραθανασόπουλος, Διαμάντω Μανωλάκου, Λεωνίδας Στολτίδης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Θεανώ Φωτίου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

 **ΘΕΑΝΩ ΦΩΤΙΟΥ(Ειδική Αγορήτρια της ΚΟ «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

 Σκοπός του νομοσχεδίου με βάση το άρθρο 1 είναι να διασφαλίσει την αποτελεσματικότητα και εύρυθμη διαχείριση του ΠΔΕ και να επιταχύνει την απορρόφηση των συναφών πόρων, για αυτό απαιτείται πρωτίστως αυτοτελές και συνεκτικό νομοθετικό πλαίσιο, όπως λέει στο άρθρο 2. Η επί της αρχής, λοιπόν, κριτική μας είναι ότι αποτυγχάνετε σε αυτή την απαίτηση, δηλαδή, με το νομοσχέδιο δεν διαμορφώνετε, εν τέλει, ενιαίο και συνεκτικό νομοθετικό πλαίσιο, που ακριβώς αυτό επικαλείται το νομοσχέδιο. Αυτό προκύπτει κυρίως από τρία πράγματα.

Πρώτον, δεν καταργούνται οι προηγούμενοι νόμοι για το πρόγραμμα δημοσίων επενδύσεων, καθώς η πλειοψηφία των διατάξεών τους παραμένει. Δηλαδή, προσθέτετε απλώς έναν ακόμη νόμο στο υφιστάμενο νομοθετικό πλαίσιο αυξάνοντας έτσι την πολυπλοκότητα του.

Δεύτερο και σημαντικότερο, πολλές διατάξεις δεν ισχύουν αυτοτελώς αλλά είτε τροποποιούν παλαιότερες διατάξεις ακόμη και αφαίρεση φράσεων είτε ισχύουν με την επιφύλαξη υφιστάμενων νόμων ή αποφάσεων. Παραδείγματος χάριν, στο άρθρο 5, όπου ορίζεται η έννοια της δημόσιας επένδυσης, διαβάζουμε «Δεν αποτελούν δημόσια επένδυση οι δαπάνες για τη συντήρηση έργων που έχουν ολοκληρωθεί, εκτός αν ορίζεται διαφορετικά στο θεσμικό πλαίσιο των προγραμμάτων ή σε ειδικό θεσμικό πλαίσιο». Τι σημαίνει αυτό; Ούτε εσείς δεν γνωρίζετε. Άλλο παράδειγμα, στο άρθρο 21, για τις έμμεσες πληρωμές, η παράγραφος 3 που αφορά στις διαδικασίες για τα νομικά πρόσωπα δημοσίου τομέα, ολοκληρώνεται ως εξής, «Εάν ισχύει ειδικότερα θεσμικό πλαίσιο που καθιστά αδύνατη την εφαρμογή της εν λόγω διαδικασίας ακολουθείται η διαδικασία πληρωμών της παραγράφου 2». Ποιο είναι το ειδικότερο θεσμικό πλαίσιο; Ούτε εσείς δεν γνωρίζετε.

Τρίτον, η ισχύς του νομοσχεδίου δεν αρχίζει από τη δημοσίευσή του ως είθισται αλλά στο ακροτελεύτιο άρθρο 62, διαβάζουμε πέντε διαφορετικές ημερομηνίες έναρξης ισχύος διαφόρων άρθρων. Για κάμποσα άρθρα η ισχύς τους αρχίζει την 1η Ιανουαρίου, όχι του 2025 αλλά του 2026.

Επομένως, συμπεραίνουμε ότι το σχέδιο δημιουργεί ασάφειες και «γκρίζες ζώνες» στις διαδικασίες του ΠΔΕ, που θα υπονομεύουν τους σκοπούς και θα δημιουργήσουν ανασφάλεια δικαίου. Δηλαδή, κανείς δεν θα γνωρίζει τι ακριβώς ισχύει. Θεωρώ ότι αυτή είναι η στόχευσή σας. Η δημιουργία «γκρίζων ζωνών» ώστε να μπορείτε να διαχειριστείτε αδιαφανώς τα δεκάδες δις πόρων που είναι διαθέσιμα για το ΠΔΕ τα επόμενα χρόνια. Αυτό είναι μείζον αναπτυξιακό έγκλημα. Θα κατασπαταλήσετε τη μεγάλη ευκαιρία της χώρας μας να ανασυγκροτηθεί παραγωγικά μετά τη δεκαετία μνημονίων και ύφεσης που την καταδικάσατε με τη χρεοκοπία του 2009.

Δυστυχώς, υπάρχουν επιμέρους άρθρα που συντείνουν στο παραπάνω γενικό συμπέρασμα. Αναφέρομαι συγκεκριμένα στο άρθρο 48, με το οποίο τροποποιείται το άρθρο 29, δικούς σας νόμου του 2019, δίνοντας περισσότερες ή αποκλειστικές αρμοδιότητες στους υπουργούς. Συγκεντρώνετε, δηλαδή, στους υπουργούς κρίσιμες αρμοδιότητες που σήμερα έχουν κατώτερα όργανα διοίκησης. Γιατί το κάνετε; Για να διευκολύνετε τα πάσης φύσεως ρουσφέτια, για να ελέγξετε αποτελεσματικότερα τη ροή του δημοσίου χρήματος προς τους κομματικούς σας φίλους.

Υπάρχουν τρία επιπλέον άρθρα που παρουσιάζουν πρόβλημα. Είναι το άρθρο 5 για την έννοια της δημόσιας επενδύσεις, που ρητά αποκλείει από τις δημόσιες επενδύσεις τις δαπάνες για τη συντήρηση έργων που έχουν ολοκληρωθεί. Το πρόβλημα εδώ είναι ότι δεν θέλετε να έχετε καμία πρόβλεψη κάνει για την κάλυψη των δαπανών συντήρησης που μέχρι σήμερα καλύπτονταν από το ΠΔΕ. Τούτο προκύπτει από την Έκθεση του ΓΛΚ, όπου δεν αναφέρεται ούτε καν σε ενδεχόμενη νέα δαπάνη του Κρατικού Προϋπολογισμού. Τα παραπάνω δείχνουν ότι αδιαφορείτε για τη συντήρηση των δημόσιων υποδομών.

Στο άρθρο 29 προβλέπεται ανά πενταετία η αξιολόγηση του ΠΔΕ από τη Γενική Διεύθυνση Δημοσίων Επενδύσεων, που θα κάνει έκθεση και θα περιλαμβάνει και προτάσεις βελτίωσης, που θα συντάσσεται από τη Γενική Διεύθυνση Δημοσίων Επενδύσεων ή θα ανατίθεται σε ιδιώτες, το γνωστόoutsourcing. Κι αυτό κατοχυρώνεται από την έκθεση του ΓΛΚ εκεί θα τα δίνετε πάλι. Λέει το ΓΛΚ, «ενδεχόμενη δαπάνη σε περίπτωση ανάθεση του έργου της αξιολόγησης νομοθεσίας σε εμπειρογνώμονες με εμπειρία σε ανάλογα θέματα κτλ.», τα συμπεράσματα δικά σας.

Όσον αφορά το άρθρο 60. Αυξάνεται τον φετινό προϋπολογισμό του ΠΔΕ κατά 900 εκατομμύρια ευρώ. Δύο ερωτήματα. Φτάνουν τα χρήματα αυτά να πληρώσετε τα έργα που έχουν ολοκληρωθεί; Το ρωτάω διότι μαθαίνω ότι η αγορά, από τις μεγαλύτερες μέχρι τις μικρότερες επιχειρήσεις ασφυκτιά, διότι καθυστερείτε τις αποπληρωμές. Δεύτερον, γιατί κάθε χρόνο φέρνετε συμπληρωματικό προϋπολογισμό για το ΠΔΕ εκατοντάδων εκατομμυρίων. Αυτό δείχνει κυβέρνηση ανίκανη να σχεδιάζει αξιόπιστα τις δημόσιες επενδύσεις, ενώ εσείς αυτό το διαφημίζεται σαν κάτι θετικό.

Διαφήμιση, όμως, κάνετε και για την επενδυτική όπως και γενικότερα αναπτυξιακή πολιτική σας, το άκουσα από τον κύριο Μαρκόπουλο. Θα εξηγήσω γιατί δεν είναι επενδυτική και αναπτυξιακή η πολιτική σας και αντί να θριαμβολογείτε χρειάζεται κατεπειγόντως στροφή 180 μοιρών την οποία προφανώς ούτε θέλετε ούτε μπορείτε να κάνετε.

Διότι δύο είναι τα βασικότερα προβλήματα της επενδυτικής πολιτικής. Πρώτων, η κακή ποιότητα των επενδύσεων που δεν γίνονται σε παραγωγικούς τομείς και δεν διευρύνουν την παραγωγική βάση της ελληνικής οικονομίας. Αντ’ αυτού, αφορούν κυρίως αγορά υφιστάμενων επιχειρήσεων, δημόσιων ή ιδιωτικών, αγορά «κόκκινων» δανείων και το real estate. Τα ανέπτυξαν προηγούμενα πολύ οι συνάδελφοι, δεν θα επανέλθω.

Δεύτερον, παρά την αναιμική αύξησή της τα τελευταία χρόνια, οι ελληνικές επενδύσεις εξακολουθούν να υστερούν σημαντικά έναντι του ευρωπαϊκού μέσου όρου, δηλαδή, πρόκειται για το περίφημο επενδυτικό κενό που καθώς παραμένει μεγάλο υπονομεύει τη σύγκλιση μας με την υπόλοιπη Ευρώπη. Το χαμηλό επίπεδο ελληνικών επενδύσεων πιστοποιείται και από το ότι επί χρόνια οι δικές σας προβλέψεις στις Εισηγητικές των Προϋπολογισμών πέφτουν συστηματικά έξω, πολύ έξω και πιστοποιείται, επίσης, από την χαμηλή απορρόφηση των πόρων του Ταμείου Ανάκαμψης και εννοώ την πραγματική απορρόφηση, δηλαδή, τους πόρους που φτάνουν στην αγορά, όχι τις εκταμιεύσεις από την Κομισιόν για τις οποίες θριαμβολογείτε αδιαφορώντας για το τι πραγματικά συμβαίνει. Ακριβώς επειδή υπάρχουν όλα τα παραπάνω προβλήματα, το εμπορικό έλλειμμα έχει φτάσει στα ύψη των ετών πριν από τη χρεωκοπία του 2019, τότε που επίσης θριαμβολογούσατε για την καλή κατάσταση της οικονομίας. Δεν θα αναφερθώ αναλυτικά στην Standard and Poor’s και το τι είπε για αυτά τα θέματα, ήδη έχουν αναφερθεί.

Το μείζον πρόβλημα όμως είναι η αναπτυξιακή στρατηγική που επί χρόνια ακολουθείται με απαράμιλλή συστηματικότητα. Δύο είναι τα κεντρικά της χαρακτηριστικά. Πρώτον, «γη και ύδωρ» στους μεγάλους επιχειρηματικούς ομίλους ώστε να παράξουν πλούτο που υποτίθεται κατά την αντίληψή σας θα διαχυθεί κατόπιν στην υπόλοιπη κοινωνία, τα trickle – down economics. Και τι δεν τους έχετε δώσει, σκανδαλώδεις φοροαπαλλαγές, αντεργατική νομοθεσία, εξαήμερο απλήρωτες υπηρεσίες, άρνηση ενσωμάτωσης Ευρωπαϊκής Οδηγίας για τις συλλογικές συμβάσεις εργασίας, ιδιωτικοποιήσεις των πάντων, ενεργειακές εταιρείες, τράπεζες, υγεία, παιδεία, δημόσια διοίκηση, την «μερίδα του λέοντος» από τους κλιματικούς πόρους του ΠΔΕ, θεσμικές επιλογές για επιμέρους ζητήματα, όπως για παράδειγμα οι ΑΠΕ στους μεγάλους ενεργειακούς ομίλους αντί για ενεργειακές κοινότητες ή η κατάχρηση ΣΔΙΤ έναντι δημοσίων έργων. Δεύτερον, οι ιδεοληψίες σας ότι τα πάντα θα τα λύσουν οι αγορές και ότι το κράτος δεν μπορεί να διαδραματίσει ουσιώδη αναπτυξιακό ρόλο, εξού και όλα δίνονται έξω, το περιβόητο εκτεταμένο outsourcing. Η στρατηγική αυτή είναι κοινωνικά άδικη, διότι τα οφέλη της ανάπτυξης κατανέμονται σε ελάχιστους. Υπερπενταπλασιασμός κερδών εισηγμένων από το 2019 επιχειρήσεων σε αντιπαράθεση με την σταθερή ή μειωμένη αγοραστική δύναμη, εξαιρετικά μειωμένη πια, μισθών, συντάξεων και προνοιακών επιδομάτων.

Είναι όμως η πολιτική σας και αντιαναπτυξιακή για τρεις λόγους. Πρώτον, εντείνει τις ανισότητες που ακόμη και Οργανισμοί όπως το περιβόητο Διεθνές Νομισματικό Ταμείο (ΔΝΤ), παραδέχονται ότι είναι αντιαναπτυξιακές. Δεύτερον, εντείνει μεγάλα προβλήματα της κοινωνίας που επίσης υπονομεύουν τις αντιαναπτυξιακές προοπτικές της χώρας μας. Πρωτίστως επιδεινώνει το δημογραφικό. Τι λέει ο κύριος Μητσοτάκης; Ότι με αυτά που κάνει λύνει και το δημογραφικό. Είναι ντροπή! Κοιτάξτε την υπογεννητικότητα, κοιτάξτε όλους τους δείκτες επι των κυβερνήσεων σας να επιδεινώνονται.

**Τρίτον, εφόσον δίνετε γη και ύδωρ στους οικονομικά ισχυρούς, αυτοί δεν έχουν κανένα κίνητρο να αλλάξουν κάτι στον προγραμματισμό τους και έτσι αναπαράγεται το στρεβλό αναπτυξιακό υπόδειγμα της χώρας μας. Δηλαδή, υποτονικός πρωτογενής και δευτερογενής τομέας μοντέλο φτηνής εργασίας υποεπένδυση σε έρευνα και ανάπτυξη.**

**Άρα, κύριε Πρόεδρε και τελειώνω με αυτό, δύο είναι οι βασικοί λόγοι πέρα από όσα έχω πει αναλυτικά μέχρι στιγμής που δεν θα ψηφίσουμε επί της Αρχής το νομοσχέδιο. Πρώτον, δημιουργεί γκρίζες ζώνες για να μπορέσετε τα επόμενα χρόνια να διαχειριστείτε αδιαφανώς τις δεκάδες δις πόρων για δημόσιες επενδύσεις. Τη μόνη μας ευκαιρία που είχαμε για ανάπτυξη και δεύτερον, προωθεί μια στρατηγική που εκτός από κοινωνικά άδικη είναι και αντιαναπτυξιακή. Σας ευχαριστώ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εγώ σας ευχαριστώ κυρία συνάδελφε και πριν περάσουμε στον επόμενο Ειδικό Αγορητή να ανακοινώσω τους φορείς που θα προσκληθούν για την επόμενη συνεδρίαση για τη Δευτέρα στις 12 η ώρα. Είναι το Οικονομικό Επιμελητήριο της Ελλάδος, το Τεχνικό Επιμελητήριο Ελλάδος, Κεντρική Ένωση Δήμων Ελλάδος, Ένωση Περιφερειών Ελλάδας, Εθνική Συνομοσπονδία Ατόμων με Αναπηρία, Κεντρική Ένωση Επιμελητηρίων Ελλάδος, Γενική Συνομοσπονδία Επαγγελματιών Βιοτεχνών-Εμπόρων Ελλάδας, το Εμπορικό και Βιομηχανικό Επιμελητήριο Αθηνών, Πανελλήνια Ομοσπονδία Ξενοδόχων, Σύλλογος Υπαλλήλων Γενικού Λογιστηρίου του Κράτους, Ελληνική Αναπτυξιακή Τράπεζα, Περιφέρεια Δυτικής Μακεδονίας, Περιφέρεια Θεσσαλίας, Ίδρυμα Οικονομικών και βιομηχανικών Ερευνών, Εθνική Αρχή Διαφάνειας, Συνήγορος του Πολίτη, Μονάδα Οργάνωσης της Διαχείρισης Αναπτυξιακών Προγραμμάτων ΜΟΔ Α.Ε. και η Ειδική Υπηρεσία Δίκαιης Αναπτυξιακής Μετάβασης.**

**Τον λόγο έχει ο κ. Βορρύλας,**

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»): Κύριε Πρόεδρε, κύριε Υπουργέ, κυρίες και κύριοι συνάδελφοι, η Κυβέρνηση φέρει προς συζήτηση νομοσχέδιο με στόχο την αποτελεσματική χρηματοδότηση της αναπτυξιακής πολιτικής μέσα από το αναπτυξιακό πρόγραμμα δημοσίων επενδύσεων και την επιτάχυνση της απορρόφησης των συγχρηματοδοτούμενων και των εθνικών πόρων. Βασική επιδίωξη για την Κυβέρνηση είναι η εξασφάλιση ενός εθνικού μακροπρόθεσμου σχεδιασμού για τις επενδυτικές υποχρεώσεις της χώρας που θα αποτυπώνει με οργανωμένα και σαφώς προσδιορισμένα στοιχεία την παρούσα κατάσταση του προγράμματος δημοσίων επενδύσεων, αλλά και της προοπτικής εκτέλεσής του, όχι μόνο στον χρόνο της τρέχουσας περιόδου αλλά και των επόμενων. Η χώρα μας προγραμματίζει τα επόμενα χρόνια να υλοποιήσει το μεγαλύτερο πρόγραμμα δημοσίων επενδύσεων της τελευταίας δεκαπενταετίας, επωφελούμενη τα μέγιστα στην κατανομή των κονδυλίων του Ταμείου Ανάκαμψης και Ανθεκτικότητας και του νέο ΕΣΠΑ 2021 -2027 ανάμεσα στα κράτη μέλη της ΕΕ. Η Ελλάδα αν καταφέρει να κάνει αποτελεσματική αξιοποίηση των κοινοτικών πόρων θα είναι σε θέση να καλύψει το επενδυτικό κενό της ελληνικής οικονομίας που προέκυψε στα χρόνια της οικονομικής κρίσης. Η επίτευξη του στόχου κάλυψης επενδυτικού κενού προϋποθέτει την αντιμετώπιση τριών σημαντικών προκλήσεων.**

 **Πρώτον, για την ολοκλήρωση του σχεδίου Ελλάδα 2.0 στα τέλη του 2026 φαίνεται να δημιουργείται ένα σημαντικό χρηματοδοτικό κενό για την κάλυψη στρατηγικών επενδύσεων.**

 **Δεύτερον, παράλληλα με την υλοποίηση αυξημένου αριθμού έργων αναμενόμενα αυξάνονται και τα κόστη συντήρησης τους. Είναι κρίσιμο οι δαπάνες συντήρησης να ενσωματώνονται στον προϋπολογισμό των έργων ώστε να διασφαλίζεται η βιωσιμότητα της επένδυσης.**

 **Τρίτον, η κλιματική κρίση και οι συνακόλουθες φυσικές καταστροφές οδηγούν σε σημαντική απρόβλεπτη και συνεχώς, αυξανόμενη δημοσιονομική επιβάρυνση. Κατά τη γνώμη μας, οι φυσικές καταστροφές, θα πρέπει να καλύπτονται από τον τακτικό προϋπολογισμό, όσον αφορά αποζημιώσεις και άμεσες δαπάνες αποκατάστασης, ενώ στο πρόγραμμα δημοσίων επενδύσεων θα περιλαμβάνεται αποκλειστικά και μόνο η αποκατάσταση των υποδομών με νέες πιο σύγχρονες και ανθεκτικότερες απέναντι στην κλιματική κρίση. Το κόμμα μας, κατά κατ’ αρχήν θεωρεί απαραίτητες αλλαγές στον τρόπο οργάνωσης και εκτέλεσης του προγράμματος δημοσίων επενδύσεων, με σκοπό τη δημιουργία ενός νέου ενιαίου μηχανισμού, με διευρυμένη οπτική γωνία και ορίζοντα εκτέλεσης των σχετικών έργων σε βάθος εικοσαετίας. Αν και γενικά θεωρούμε ότι οι αλλαγές στον τρόπο οργάνωσης και εκτέλεσης του προγράμματος δημοσίων επενδύσεων κινούνται προς τη σωστή κατεύθυνση, πιστεύουμε ότι η Κυβέρνηση της Νέας Δημοκρατίας καθυστέρησε υπερβολικά να πραγματοποιήσει τις αναγκαίες μεταρρυθμίσεις ενώ δεν αντιμετωπίζει διαχρονικές αδυναμίες που εμποδίζουν τα δημόσια έργα, όπως αυτό των απαλλοτριώσεων και της έκδοσης εγγυητικών επιστολών.**

H απορρόφηση κοινοτικών πόρων από το Ταμείο Ανάκαμψης και το ΕΣΠΑ συνολικού ύψους 20 δισεκατομμυρίων ευρώ για τη διετία 2024 - 2025 είναι το πιο δύσκολο και περίπλοκο στοίχημα που θα πρέπει να κερδίσει η Ελλάδα εντός του νέου δημοσιονομικού πλαισίου για να εξασφαλίσει υψηλούς ρυθμούς ανάπτυξης. Το πραγματικά δύσκολο εγχείρημα είναι να μπορέσει ο διοικητικός μηχανισμός του Υπουργείου Εθνικής Οικονομίας και των συναρμόδιων Υπουργείων που διαχειρίζονται κοινοτικά κονδύλια να απορροφήσουν και στη συνέχεια να αξιοποιήσουν κοινοτικά κονδύλια περίπου 20 δισεκατομμυρίων ευρώ από τα οποία 10 δισεκατομμύρια ευρώ φέτος και τα άλλα 10 δισεκατομμύρια ευρώ για το 2025. Τα χρήματα αυτά, εκτός από το μακροπρόθεσμο κεφάλαιο επενδύσεων για την οικονομία θα συντηρήσουν και το ρυθμό ανάπτυξης πάνω από αυτό του μέσου όρου της Ευρωπαϊκής Ένωσης, ώστε η Ελλάδα να συγκλίνει με την Ευρωπαϊκή Ένωση σε επίπεδο εισοδημάτων. Γίνεται εύκολα αντιληπτό ότι πρόκειται για πολύ δύσκολο στόχο, διότι στα δύο χρόνια που απομένουν θα πρέπει να υλοποιηθεί περίπου το 70% του ελληνικού προγράμματος με αρκετές εκατοντάδες διαγωνισμούς να τρέχουν και έργα μεγάλων υποδομών, τα οποία για την Ελλάδα έχουν σε πάγια βάση μεγάλες καθυστερήσεις.

Και σαν να μην φτάνουν οι παραπάνω δυσκολίες σύμφωνα με όσα ανέφερε ο Υπουργός Εθνικής Οικονομίας και Οικονομικών, κ. Κωστής Χατζηδάκης και ο αναπληρωτής κ. Νίκος Παπαθανάσης, το νομοσχέδιο θα αρχίσει να υλοποιείται σταδιακά σε περίπου 8 με 10 μήνες από την ψήφισή του και θα τεθεί σε πλήρη εφαρμογή από τις αρχές του 2026. Οι παραπάνω δηλώσεις των κ.κ. Υπουργών δεν αφήνουν πολλές ελπίδες ότι το προτεινόμενο νομοσχέδιο θα επιλύσει τα χρόνια προβλήματα στον τρόπο οργάνωσης και εκτέλεσης του Προγράμματος Δημοσίων Επενδύσεων. Προκαλεί πραγματικά απορία η ολιγωρία της Κυβέρνησης τόσα χρόνια να μην έχει προβεί στις απαραίτητες μεταρρυθμίσεις στη λειτουργία του Προγράμματος Δημοσίων Επενδύσεων, ώστε να επιτευχθεί η μέγιστη δυνατή απορρόφηση των συγχρηματοδοτούμενων και των εθνικών πόρων. Πέραν του σοβαρού ενδεχομένου να χαθούν αρκετά δισεκατομμύρια ευρώ που δεν θα καταφέρουμε να απορροφήσουμε έως το τέλος του 2026, ενδεχομένως την επόμενη διετία να επωφεληθούν μόνο οι μεγάλοι επιχειρηματικοί όμιλοι, ενώ μικρές και μεσαίες επιχειρήσεις θα λάβουν μικρότερο μερίδιο χρηματοδοτήσεων.

Η απόψεις μας ενισχύονται και με την πρόσφατη επιστολή του Συνδέσμου Ανωνύμων Τεχνικών Εταιρειών προς το Υπουργείο Εθνικής Οικονομίας και Οικονομικών στην οποία αναφέρει ότι έχουν σταματήσει οι πληρωμές από το ΕΣΠΑ για το Πρόγραμμα Δημοσίων Επενδύσεων για ολοκληρωμένα, εν εξελίξει και νέα έργα με αποτέλεσμα να απειλείται η πορεία των έργων και η βιωσιμότητα πολλών ιδίως μικρών και μεσαίων εργοληπτικών εταιρειών. Θα πρέπει να λάβουμε σοβαρά υπόψη ότι το Αναπτυξιακό Επενδυτικό Πρόγραμμα θα καταρτίζεται στο πλαίσιο του Μεσοπρόθεσμου Πλαισίου Δημοσιονομικής Σταθερότητας, οπότε οι πιστωτές μας θα μπορούν να παρέμβουν επιβάλλοντας μείωση των πιστώσεων στις δημόσιες επενδύσεις αν κρίνουν πως κάτι τέτοιο είναι απαραίτητο, ώστε να μπορούν να εξυπηρετηθούν οι δανειακές υποχρεώσεις της χώρας μας.

Η σύσταση του νέου Μητρώου Καταγραφής και Παρακολούθησης Δαπανών Συντήρησης και Λειτουργίας Έργων του Αναπτυξιακού Προγράμματος Δημοσίων Επενδύσεων θα προκαλέσει σοβαρά προβλήματα διαχείρισης και προγραμματισμού συντηρήσεων, καθώς στην πράξη θα έχουμε επενδυτικά έργα δύο ταχυτήτων.

Στην πρώτη ταχύτητα θα εντάσσονται τα νέα έργα με πρόβλεψη δαπανών συντήρησης και λειτουργίας από το Πρόγραμμα Δημοσίων Επενδύσεων και στη δεύτερη, ταχύτατα έργα που ήδη έχουν ολοκληρωθεί και η συντήρησή τους χρηματοδοτείται από τους Κεντρικούς Αυτοτελείς Πόρους των Περιφερειών.

Ασφαλώς θα υπάρχουν και μικτά επενδυτικά έργα που λόγω αποπεράτωσης κατά φάση, είτε λόγω κατατμήσεων κατά ένα μέρος που έχει ήδη ολοκληρωθεί θα χρηματοδοτούνται από τους Κεντρικούς Αυτοτελείς Πόρους των Περιφερειών και κατά το άλλο μέρος θα εντάσσονται στο Μητρώο Καταγραφής και Παρακολούθησης Δαπανών Συντήρησης και Λειτουργίας του Αναπτυξιακού Προγράμματος Δημοσίων Επενδύσεων, γεγονός που θα προκαλέσει σοβαρές δυσλειτουργίες στον κρατικό μηχανισμό.

Το κόμμα μας υποστηρίζει ότι είτε το σύνολο των επενδυτικών έργων να εντάσσονται στο Μητρώο Καταγραφής και Παρακολούθησης Δαπανών Συντήρησης και Λειτουργίας Έργων του Αναπτυξιακού Προγράμματος Δημοσίων Επενδύσεων χωρίς διακρίσεις είτε οι συντηρήσεις να χρηματοδοτούνται από τους Κεντρικούς Αυτοτελείς Πόρους των Περιφερειών. Αν οι δύο μηχανισμοί λειτουργούν παράλληλα μόνο προβλήματα θα προκαλέσουν στην όλη διαδικασία συντήρησης των επενδυτικών έργων. Ωστόσο, τα προβλήματα είναι μπροστά μας ακόμα με τα πιεστικά χρονοδιαγράμματα του Ταμείου Ανάκαμψης να χτυπούν καμπανάκι. Ο κατασκευαστικός κλάδος ζητά την άρση εμποδίων, όπως με τις εγγυητικές επιστολές και τις απαλλοτριώσεις, ώστε να μη χαθούν πόροι και να μη ναυαγήσουν δημοπρατήσεις που είναι σε εξέλιξη. Στις χρόνιες παθογένειες προστίθενται οι νέες προκλήσεις, όπως η έλλειψη ανθρώπινου δυναμικού και η κλιματική αλλαγή που διαμορφώνει ένα διαφορετικό τοπίο για τις υποδομές. Είναι χαρακτηριστικό ότι η αποκατάσταση της Θεσσαλίας από τις καταστροφές του Daniel θα αποστερήσει 1,5 δισεκατομμύρια ευρώ από άλλα έργα υποδομών, όπως είχε εκτιμήσει ο Υπουργός Υποδομών και Μεταφορών, κ. Χρήστος Σταϊκούρας, κατά την εισαγωγική του τοποθέτηση στο συνέδριο «Υποδομές και Δίκτυα 2024».

Σύμφωνα με την πρόσφατη μελέτη του ΙΟΒΕ για τον κατασκευαστικό κλάδο «η Ελλάδα είναι από τους ουραγούς στην Ευρώπη ως προς τις έγκαιρες πληρωμές», καθώς μόλις 1 στις 4 πραγματοποιείται εμπρόθεσμα. Αυτό οξύνει την ανάγκη αναζήτησης πρόσθετης χρηματοδότησης και ρευστότητας για τις εταιρείες του κλάδου τροφοδοτώντας ένα φαύλο κύκλο καθυστερήσεων. Βασικός παράγοντας καθυστερήσεων και υπέρβασης του προϋπολογισμού των έργων είναι, διαχρονικά, οι απαλλοτριώσεις που αποτελούν ευθύνη του Δημοσίου. Η καθυστέρηση της απόδοσης στον ανάδοχο των χώρων, όπου θα εκτελεστεί το έργο, αποτελεί έναν από τους πιο συνήθεις λόγους που εγείρονται αιτήματα αποζημιώσεων.

Όπως επεσήμανε ο Υφυπουργός Υποδομών, κ. Νίκος Ταχιάος, στο πλαίσιο του συνεδρίου πρόκειται για ένα μη ελεγχόμενο παράγοντα, η επίλυση του οποίου απαιτεί τη συνδρομή της Δικαιοσύνης και την αλλαγή κουλτούρας.

Το Κόμμα μας προτείνει, ειδικά για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας, άμεσα να εφαρμόσουν ειδικές διατάξεις, όπως συνέβη με τους Ολυμπιακούς Αγώνες της Αθήνας το 2004. Για την επιτάχυνση διαδικασίας π.χ. θέτουμε υπόψη σας το άρθρο 6 του ν. 2730/1999 με τίτλο «Αναγκαστικές απαλλοτριώσεις για την εκτέλεση των Ολυμπιακών Έργων».

Επίσης, προτείνουμε στο Συμβούλιο της Επικρατείας που εκδικάζει υποθέσεις για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας, να δημιουργηθεί ξεχωριστό ειδικό τμήμα που θα εκδίδει άμεσα αποφάσεις. Κάτι παρόμοιο συνέβη και για τις ανάγκες της διοργάνωσης των Ολυμπιακών Έργων. Το Ταμείο Ανάκαμψης θα διπλασιάσει τον τζίρο του κλάδου των κατασκευαστικών εταιρειών, όπως εκτιμά το Ίδρυμα Οικονομικών και Βιομηχανικών Ερευνών, αλλά, παράλληλα, θα αυξηθούν σημαντικά και οι ανάγκες δανεισμού, ενώ είναι βέβαιο ότι οι 4 συστημικές τράπεζες δε μπορούν να καλύψουν τις ανάγκες δανεισμού των μεγάλων έργων.

Η κάλυψη του χρηματοδοτικού κενού του κατασκευαστικού κλάδου, προκειμένου να εκτελέσουν τα έργα το Ταμείο Ανάκαμψης και να μη χαθούν πολύτιμοι πόροι για τη χώρα, αποτελεί μία από τις σοβαρότερες προκλήσεις της επόμενης τριετίας. Όπως ανέδειξε η μελέτη του Ιδρύματος Οικονομικών και Βιομηχανικών Ερευνών για τις προοπτικές του κατασκευαστικού κλάδου στην Ελλάδα που διενεργήθηκε για λογαριασμό του Ταμείου Μηχανικών Εργοληπτών Δημοσίων Έργων (ΤΜΕΔΕ), οι ανάγκες τραπεζικού δανεισμού των τεχνικών και μελετητικών επιχειρήσεων θα αυξηθούν από 972 εκατ. ως 1,77 δισ. ευρώ μέχρι το 2026.

Όσον αφορά στο πρόβλημα με τις εγγυητικές επιστολές, οι μόλις 4 συστημικές τράπεζες που άφησε στη χώρα η οικονομική κρίση, παρά τις πολύ μεγάλες προσπάθειες αδυνατούν να σηκώσουν το βάρος των εγγυητικών επιστολών. Αυτό επισύρει το τεράστιο πλάνο νέων έργων, όταν το ανεκτέλεστο των κατασκευαστικών ομίλων έχει εκτιναχθεί στα 15 δισ. ευρώ.

Το Κόμμα μας προτείνει 3 μέτρα για το εν λόγω πρόβλημα που ήδη θέτουν οι ανάδοχοι μεγάλων τεχνικών έργων:

Πρώτον, η θέσπιση του αυτοδιοίκητου τερματισμού μιας εγγυητικής επιστολής με την έκδοση του Πιστοποιητικού Οριστικής Παραλαβής του έργου.

Δεύτερον, την κατάργηση της έκδοσης εγγυητικών επιστολών για τις προκαταβολές των έργων.

Τρίτον, την υιοθέτηση του ρουμανικού μοντέλου που θέλει τη δέσμευση προκαταβολής σε ειδικό λογαριασμό που θα κινείται μόνο μετά την υποβολή στοιχείων ότι «ο ανάδοχος, πράγματι, προχώρησε σε δαπάνες για το συγκεκριμένο έργο». Όσον αφορά στο πρόβλημα για την έλλειψη εξειδικευμένου προσωπικού και υπεργολάβων πιθανόν να φέρει καθυστερήσεις στην εκτέλεση των έργων στο μέλλον. Καθυστερήσεις που συνεπάγονται επιστροφές χρηματοδοτήσεων στην Ευρωπαϊκή Ένωση.

Εκτός από το ανθρώπινο κεφάλαιο που έφυγε στο εξωτερικό κατά την οικονομική κρίση δεν κατευθύνονται νέοι άνθρωποι στις κατασκευές. Πρέπει να μπει τέλος στην απαξίωση των τεχνικών επαγγελμάτων στην ελληνική κοινωνία. Σήμερα μόλις το 4% του κόσμου μπαίνει στον Τεχνικό Κλάδο, όταν στην Ευρώπη το ποσοστό είναι 7%, συνάγοντας ότι θα υπάρξουν αυξημένα προβλήματα και στο μέλλον.

Σήμερα το κενό σε εξειδικευμένους εργατοτεχνίτες υπολογίζεται σε 30.000, ενώ, παράλληλα, είναι υπαρκτό και το πρόβλημα της αποδυνάμωσης του υπεργολαβικού κλάδου. Χαρακτηριστικό παράδειγμα, όπως αναφέρουν στελέχη κατασκευαστικών εταιρειών, το 2004 στους Ολυμπιακούς Αγώνες όταν υπήρχε ανάγκη ανάθεσης κάποιας υπεργολαβικής δουλειάς, εμφανίζονταν για κάθε αντικείμενο 20 υπεργολάβοι. Τώρα, όταν υπάρχει ανάλογη πρόσκληση εμφανίζονται με το ζόρι 4 κι αυτοί έχουν δυναμικότητα 10 έως 20 εργαζομένων.

Σα να μην έφταναν τα παραπάνω προβλήματα, ο Σύνδεσμος Ανωνύμων Τεχνικών Εταιρειών αναφέρει ότι στα άμεσα προβλήματα του κλάδου περιλαμβάνονται τα εξής: Οι εργοληπτικές επιχειρήσεις ήδη βρίσκονται σε δεινότατη οικονομική θέση, λόγω της υπέρογκης αύξησης των τιμών των δομικών υλικών, της εργασίας και της ενέργειας που παρατηρούνται, συνεχώς, τα τελευταία έτη. Ακόμη δεν έχουν πληρωθεί τη νόμιμη αναθεώρηση από το πρώτο τρίμηνο του 2022 και εντεύθεν που θα αποζημίωνε για αυτές τις μεγάλες αυξήσεις στο κόστος κατασκευής των έργων.

Οι περισσότερες τεχνικές εταιρείες βρίσκονται χωρίς δική τους ευθύνη μπροστά στο ενδεχόμενο να μην μπορούν να εκπληρώσουν τις οικονομικές υποχρεώσεις που έχουν αναλάβει, να αδυνατούν να πληρώσουν τις ασφαλιστικές εισφορές των εργαζομένων και συνεργατών τους, καθώς και τις αμοιβές των προμηθευτών τους, διακινδυνεύοντας τόσο την ομαλή ροή κατασκευής των έργων όσο και τη βιωσιμότητα των εταιρειών τους.

Με δεδομένο ότι η τραπεζική χρηματοδότηση των εταιρειών αυτής της κλίμακας είναι ουσιαστικά «κλειστή» παρά τις περί του αντιθέτου διαβεβαιώσεις σε διάφορα φόρα και ομιλίες τόσο των εκπροσώπων του τραπεζικού κλάδου όσο και της πολιτικής ηγεσίας του Υπουργείου Εθνικής Οικονομίας και Οικονομικών, ο κίνδυνος αρκετά έργα να διακοπούν οριστικά είναι υπαρκτός και θεωρητικός. Σημειώνουμε ότι οι τεχνικές εταιρείες ουδέποτε ενημερώθηκαν ότι δεν θα πληρωθούν σύμφωνα με τα εγκεκριμένα χρονοδιαγράμματα των έργων και κατά συνέπεια αδυνατούν εκ των υστέρων να ενσωματώσουν στον επιχειρηματικό τους σχεδιασμό ένα τέτοιο ενδεχόμενο.

Θα προτείναμε στα πλαίσια της συμφωνίας οικονομικής εταιρικής σχέσης Ευρωπαϊκής Ένωσης- Ιαπωνίας και της Κύρωση Σύμβασης μεταξύ της Ελληνικής Δημοκρατίας και της Ιαπωνίας και για την αποφυγή της διπλής φορολογίας, που πραγματοποιήθηκε πριν λίγες ημέρες, να επιδιωχθεί η συνεργασία με ιαπωνικές κατασκευαστικές εταιρείες των ελληνικών κατασκευαστικών εταιρειών σε κοινοπρακτικά σχήματα. Έτσι θα αποκτήσει νόημα η Σύμβαση αποφυγής διπλής φορολογίας, θα πετύχουμε γρηγορότερη απορρόφηση κοινοτικών πόρων ενώ θα μεταφερθεί η τεχνογνωσία στις ελληνικές εταιρείες.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ κύριε Πρόεδρε.

 Πριν ξεκινήσω την ομιλία μου, με βάση το άρθρο 90 του Κ.τ.Β θα σας δώσω μετά το πέρας αυτής, μία πρόταση για βελτιώσεις επί του νομοσχεδίου του Υπουργείου Εθνικής Οικονομίας και Οικονομικών.

 Επί του νομοσχεδίου, τώρα. Κυρίες και κύριοι συνάδελφοι το υπό επεξεργασία νομοσχέδιο έχει ένα παραπλανητικό τίτλο αφού, δεν αφορά το αναπτυξιακό πρόγραμμα δημοσίων επενδύσεων καθαυτό παρά μόνο το διαχειριστικό διοικητικό του σκέλος. Με εξαίρεση το άρθρο 5, όπου γίνεται μια απλή αναφορά στο τι νοείται ως δημόσια επένδυση τίποτα άλλο δεν αφορά το είδος και την κατεύθυνση των δημοσίων επενδύσεων αναπτυξιακού χαρακτήρα. Σε αυτό το άρθρο θα θέλαμε να προστεθεί ως διακριτή κατηγορία η ενίσχυση του πρωτογενούς τομέα παραγωγής της Ελλάδας και όχι να υπονοείται ως μέρος του της περίπτωσης (β) όπου γίνεται λόγος γενικά για την επιχειρηματικότητα. Ο πρωτογενής τομέας αποτελεί διαχειριστικά και οργανωτικά μία πολύ ιδιαίτερη περίπτωση επιχείρησης και αξίζει να αναφέρεται ξεχωριστά ως ελάχιστο δείγμα αναγνώρισης της σημασίας αυτού του τομέα για την ελληνική οικονομία.

Επί του νομοσχεδίου, γενικά παρατηρούνται αλλαγές ως προς το διαχειριστικό καθεστώς των δημοσίων επενδύσεων με χρήση νέων τεχνολογιών ώστε να υλοποιηθεί η δέσμευση του Υπουργού ότι πλέον θα υπάρχει καλύτερος έλεγχος σε κάθε επίπεδο. Αυτό φαίνεται ξεκάθαρα μέσα από το σύνολο των διατάξεων αλλά προκύπτουν αρκετά ερωτήματα κυρίως ως προς την αποτελεσματικότητα του σχεδιασμού. Προφανώς υπάρχουν και άλλα σημεία που χρήζουν βελτιώσεων αλλά θα επανέλθω σε αυτά στην κατ’ άρθρο συζήτηση.

Περνάω, λοιπόν, στις ερωτήσεις και αναμένω να λάβω τις απαραίτητες απαντήσεις στο τέλος της σημερινής συνεδρίασης.

Η πρώτη ερώτηση αφορά στο άρθρο 7, βάσει του οποίου οι πιστώσεις του προϋπολογισμού ΑΠΔΕ καθίστανται δεσμευτικές και δεν μεταφέρονται στο επόμενο οικονομικό έτος. Θα ήθελα να ρωτήσω, τι γίνεται στην περίπτωση που υπάρξει πλεόνασμα. Δεν θα μεταφερθεί στο επόμενο έτος;

Η δεύτερη ερώτηση είναι πιο γενική και αφορά τις δυνατότητες διαχείρισης του όγκου των αρμοδιοτήτων και των ευθυνών από τη Γενική Διεύθυνση Δημοσίων Επενδύσεων. Με βάση το οργανόγραμμα που υπάρχει διαθέσιμο, η συγκεκριμένη Γενική Διεύθυνση αποτελείται από δύο μόνο Διευθύνσεις, 7 Τμήματα συνολικά. Μπορούν να κάνουν όλα όσα τους αναθέτονται με το υπό συζήτηση νομοσχέδιο; Έχουν επαρκείς υλικούς και άυλους πόρους; Βέβαια, το έργο θα επικουρείται από τη ΜΟΔ Α.Ε. βάσει του άρθρου 32 αλλά και πάλι υπάρχει ζήτημα. Έχει η ΜΟΔ Α.Ε. επαρκές προσωπικό; Με το άρθρο 55, ορίζεται ότι η ΜΟΔ Α.Ε. «δύναται να προσλάβει προσωπικό από τους οριστικούς πίνακες των επιτυχόντων της προκήρυξης 2Γ/2022 του ΑΣΕΠ». «Δύναται» όχι υποχρεούται. Θα προσλάβουν επιπλέον άτομα; Πόσα και πότε.

Οι επιτυχόντες του γραπτού διαγωνισμού, ο οποίος, μάλιστα, είχε και αρκετές παθογένειες ως προς την εκτέλεσή του αλλά θα συζητήσουμε περί αυτού όταν θα έρθει προς ψήφιση ο νέος νόμος για το ΑΣΕΠ, περιμένουν εδώ και τουλάχιστον ένα έτος την πρόσληψή τους. Έχει γίνει κάποια ενέργεια από πλευράς της ΜΟΔ ή έστω μία αντιστοίχιση των ειδικοτήτων που απαιτούνται και αυτών που κατέχουν οι επιτυχόντες του γραπτού διαγωνισμού;

Η τελευταία ερώτηση για σήμερα αφορά στο άρθρο 57, με βάση το οποίο η Ελληνική Αναπτυξιακή Τράπεζα εξαιρείται από την προσκόμιση φορολογικής ενημερότητας για την είσπραξη χρημάτων από το δημόσιο, σε αντίθεση με όλους τους άλλους φορείς για τους οποίους η φορολογική ενημερότητα είναι υποχρεωτική. Υπάρχει κάποιος συγκεκριμένος λόγος για τον οποίο η Κυβέρνηση επιλέγει να φέρει σε ψήφιση αυτή την εξαίρεση;

Αναμένω αυτά τα ερωτήματα να απαντηθούν σήμερα από τον αρμόδιο Υπουργό, ώστε στις επόμενες συνεδριάσεις να μπορούμε να μιλήσουμε για συγκεκριμένες βελτιωτικές προτάσεις.

Σας ευχαριστώ.

**ΓΕΩΡΓΙΟΣ ΚΩΤΣΟΣ (Προεδρεύων της Επιτροπής)**: Εγώ σας ευχαριστώ πολύ.

Το λόγο έχει η κυρία Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ**: Ευχαριστώ πολύ.

Είναι μονότονο να επαναλαμβάνουμε κάποια πράγματα, αλλά, δυστυχώς, όταν απαντώνται οι ίδιες πρακτικές είναι αναμενόμενο η κριτική αυτών να παραμένει η ίδια.

Γνωρίζουμε οι νομικοί ότι νόμος είναι γενικός και αφηρημένος κανόνας δικαίου. Από αυτόν τον ορισμό, όμως, έως το σημείο να παραπέμπει ο νόμος γενικά, αφηρημένα και απεριόριστα για την εφαρμογή του στην έκδοση εξουσιοδοτικών διατάξεων, όπως το άρθρο 39 κεφάλαιο 1 του παρόντος νομοσχεδίου, από τον Υπουργό, το περιεχόμενο των οποίων είναι όχι μόνο άδηλο αυτή τη στιγμή που συζητείται και θα ψηφιστεί οσονούπω το νομοσχέδιο, αλλά δεν θα τεθεί ποτέ υπό τη βάσανο της διαβούλευσης, δεν θα ληφθούν ποτέ υπόψη βασικές ενστάσεις που θα μπορούσαν να υποβληθούν από τους εξωκοινοβουλευτικούς φορείς, αυτούς δηλαδή, που είναι άμεσοι γνώστες της πραγματικότητας. Αυτό πραγματικά είναι εξόχως προβληματικό και το θίγουμε κάθε φορά. Τους εξωκοινοβουλευτικός φορείς και την κοινωνία είναι που αφορά η διαμόρφωση, ανάπλαση, προστασία, νομοθετική ρύθμιση της πραγματικής παραγωγικής ζωής.

Σήμερα η Ελλάδα είναι προτελευταία στην κατάταξη μεταξύ των χωρών της Ευρωπαϊκής Ένωσης, σε λίγο θα γίνει τελευταία, διότι ακούστηκε και από άλλον συνάδελφο οικονομολόγο ότι η Βουλγαρία σε λίγο θα περάσει, και εκείνη, την Ελλάδα.

Η Κυβέρνηση, παράλληλα με την κύρια ασχολία της αυτή της δημιουργίας μιας υπερθετικής πλασματικής εικόνας ευημερίας, επιδιδόμενη σε κυνήγι μαγισσών θεωρεί εχθρούς της τους συντάκτες διεθνών δημοσιευμάτων, Financial Times, περί οικονομικής καχεξίας της χώρας, γιατί η χώρα χειμάζεται, μετατρεπόμενη μέρα με τη μέρα σε γλώσσα μουγκή στη γεωγραφία, σε οικόπεδο και αποικία, σε τόπο κατά βάση παροχής υπηρεσιών, της οποίας βέβαια, οι βασικές υποδομές ελέγχονται από τους Κινέζους στα λιμάνια, τους Γερμανούς στις επικοινωνίες, στα αεροδρόμια, στα ξενοδοχεία και τους Αμερικανούς στα ναυπηγεία. Πρώτος και κύριος λόγος είναι η διαφθορά, η διαφθορά που έχει αποκτήσει πλέον μετρήσιμο πολιτικό μέγεθος.

Στην Ελλάδα δεν μπορείς να κάνεις δουλειά μόνος σου χωρίς τοπικό συνέταιρο για να σου ανοίγει δρόμο με το αζημίωτο, από τις απευθείας αναθέσεις, ακόμη και για αγορά χαλιών από Υπουργό, τις προσλήψεις στο δημόσιο μετά από προφορική συνέντευξη, μέχρι το γρηγορόσημο φακελάκι που συνεχίζει να επιβιώνει και να γιγαντώνεται ακόμα και σε περιβάλλον ψηφιακό. Άμεση καταχώρηση σε κτηματολογικά γραφεία την επόμενη μέρα της ηλεκτρονικής υποβολής των απαιτούμενων εγγράφων κυμαίνεται από 350 έως 500 ευρώ, λένε οι πολίτες.

Διαβάζουμε σε αποστροφή λόγου εγχώριων δημοσιογράφων, που κατά το δυνατόν διατηρούν καθαρή τη ματιά τους. Σε πολλές διπλωματικές αποστολές συγκεκριμένοι κυβερνητικοί αξιωματούχοι αποκαλούνται μελλοντικοί Τσοχατζόπουλοι της Νέας Δημοκρατίας. Τεράστια ζημιά στη διεθνή επενδυτική εικόνα της χώρας κάνουν οι πληροφορίες σχετικά με τον τρόπο διανομής των κονδυλίων του Ταμείου Ανάκαμψης με αναθέσεις εξπρές, χωρίς διεθνείς διαγωνισμούς, στους γνωστούς εθνικούς πρωταθλητές, κατά παράβαση όλων των κανόνων του ανταγωνισμού και της ελεύθερης οικονομίας.

Η Κομισιόν έχει βάλει στο στόχαστρο της πέντε νόμους της κυβέρνησης της Νέας Δημοκρατίας της περιόδου 2019 - 2022 για κατά παρέκκλιση από την κείμενη νομοθεσία και το ενωσιακό δίκαιο προμήθειες στη ΔΕΗ, στα ΕΛΤΑ, στον ΕΦΚΑ και σε άλλες εταιρείες του δημοσίου με πρόδηλο σκοπό οι ευρωπαϊκές αρχές να μην συνεχίσουν να αφήνουν τις ελληνικές να κάνουν ότι θέλουν και να αναθέτουν σε όποιες εταιρείες επιθυμούν συγκεκριμένα έργα. Το αυτό ισχύει και για το Ταμείο Ανάκαμψης.

Με αδύναμους θεσμούς, συνεπώς, οι οποίοι δεν είναι αόρατα, θολά, εκ θεού φαινόμενα, αλλά πρόσωπα με ονοματεπώνυμο, κατέχοντα δημόσια αξιώματα που μόνο παραγόμενο έργο τους είναι η απιστία, η απληστία, το προσωπικό τους συμφέρον, όχι η επιδίωξη τουλάχιστον της ικανοποίησης του εθνικού και του δημοσίου συμφέροντος, καμία χώρα δεν μπορεί να προχωρήσει, καμία επένδυση δεν μπορεί να σταθεί.

Οι θεσμοί χωρίς τους κατάλληλους ανθρώπους που δίνουν σε αυτούς το νόημα και την αξιοπιστία που τους αρμόζει είναι άδειο κέλυφος. Όσα εκατομμύρια και αν σπαταλήσετε για διαφημιστικές καμπάνιες δεν μπορείτε να πείσετε τους Έλληνες πολίτες ότι η Ελλάδα καθίσταται διεθνής επενδυτικός προορισμός, ενώ διαπιστώνουν καθημερινά ότι η χώρα τους δεν είναι πλέον γι’ αυτούς τους ίδιους, όχι τουριστικός προορισμός, αλλά ούτε καν βιώσιμος τόπος κύριας κατοικίας.

Η διαφθορά είναι βασικό εργαλείο των ισχυρών μιας κοινωνίας. Οι αθέμιτες πρακτικές που αυτοί χρησιμοποιούν προς ικανοποίηση των συμφερόντων τους. Δεν αντιμετωπίζονται ως εγκλήματα, ούτε από τα ποινικά δικαστήρια, ούτε από την κοινή γνώμη. Ενίοτε τέτοιου είδους συμπεριφορές τυγχάνουν συμβολικής ποινικοποίησης, υπό την έννοια της απόδοσης ανώδυνων πολιτικών ή ηθικών ευθυνών που δεν είναι αρκετή για να στιγματιστούν κοινωνικά οι εμπλεκόμενοι και άλλες φορές ιδίως σε εποχές κρίσης τιμωρούνται μεμονωμένοι κρατικοί ή οικονομικοί παράγοντες, δίκην αποδιοπομπαίου τράγου συνεισφέροντας στη νομιμοποίηση της πολιτικής διαδικασίας, ενώ ταυτόχρονα τα μέσα μαζικής επικοινωνίας εμφανίζουν τις εν λόγω εγκληματικές δράσεις ως σκάνδαλα ήτοι ως ελάχιστες εξαιρέσεις στον κανόνα της ορθής άσκησης πολιτικής εξουσίας.

Τα εγκλήματα των ισχυρών πραγματοποιούνται λάθρα και στις περισσότερες περιπτώσεις είναι αθέατα και μικρής κοινωνικής απαξίας, δεδομένου ότι καθίσταται εξαιρετικά δυσχερής η απόδειξη της εγκληματικής διάστασης των εν λόγω πρακτικών.

Γνωστός κοινωνιολόγος θεωρεί ότι το έγκλημα είναι προϊόν της δομής της κοινωνίας που χαρακτηρίζεται από αδιέξοδα. Η διαφθορά δεν είναι φυσικό φαινόμενο επιτεινόμενο από την κλιματική αλλαγή. Είναι συνειδητή επιλογή και τρόπος επιβίωσης ενός συστήματος κοινωνικού που επιβάλλεται είτε με τη φυσική βία είτε με φενάκη νομοθετική, δημοκρατική, φιλελεύθερη.

Το παρόν νομοσχέδιο ανήκει στην κατηγορία της νομοθετικής φενάκης. Ευχαριστώ.

**ΓΕΩΡΓΙΟΣ ΚΩΤΣΟΣ (Προεδρεύων της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε. Η Πλεύση Ελευθερίας θεωρεί ότι αυτό το νομοσχέδιο σε διαφορετική μορφή ενδεχομένως, αλλά ένα νομοσχέδιο αυτού του είδους έπρεπε να είχε έρθει στη Βουλή προ πολλού.

Είναι ένα νομοσχέδιο που έχει σκοπό να επιταχύνει την απορρόφηση και την εκταμίευση κονδυλίων από το ΕΣΠΑ, από το Ταμείο Ανάκαμψης και με τον τρόπο αυτό να ενθαρρύνει την αποτελεσματικότητα των επενδύσεων ή του επενδυτικού προγράμματος που υιοθετεί η Κυβέρνηση τουλάχιστον από το 2022 και μετά και το οποίο, στην ουσία χρηματοδοτείται από τρεις πόρους.

Αυτό είναι το Πρόγραμμα Δημοσίων Επενδύσεων, οι πόροι του ΕΣΠΑ, είναι οι πόροι του Ταμείου Ανάκαμψης και είναι οι πόροι από τον Εθνικό Προϋπολογισμό. Η επιτάχυνση της απορρόφησης και των επενδύσεων είναι ένα ζήτημα που θα έπρεπε να ήταν στη σκέψη του Υπουργείου Εθνικής Οικονομίας από την πρώτη στιγμή. Δηλαδή, αυτό το νομοσχέδιο, κατά την άποψή μας, έχει καθυστερήσει τουλάχιστον δύο χρόνια και δεν υπάρχει καμία εξήγηση στην αιτιολογική έκθεση γιατί έρχεται τώρα και δεν ήρθε πριν.

Θα έπρεπε, δηλαδή, να προβλεφθεί ότι αν πραγματικά και αυτό είναι ιστορικά δεδομένο, είναι γεγονός, έχουμε τα μεγαλύτερα κεφάλαια στη διάθεση της ελληνικής οικονομίας για επένδυση.

 Κεφάλαια, τα οποία μας έρχονται και με τη μορφή των δανείων του Ταμείου Ανάκαμψης αλλά και ως χρηματοδοτήσεις, αυτό θα δημιουργούσε από την αρχή ένα σημαντικό πρόβλημα απορρόφησης και επένδυσης τους. Ιστορικά η Ελλάδα όποτε έχει λάβει μεγάλα κεφάλαια αντιμετωπίζει πρόβλημα απορρόφησης των κεφαλαίων αυτών.

Και επιστρέφω κύριε Υπουργέ στο «Σχέδιο Μάρσαλ». Γιατί ο εκπρόσωπος της Νέας Δημοκρατίας πριν αναφέρθηκε στο επενδυτικό πρόγραμμα και το νομοσχέδιο του 1952, το οποίο είχε σκοπό να επισπεύσει την απορρόφηση κεφαλαίων από το «Σχέδιο Μάρσαλ». Όπως πολλοί οικονομολόγοι έχουν πει, τα κεφάλαια που έχει τώρα στη διάθεσή της η εθνική οικονομία από την Ευρωπαϊκή Ένωση είναι περισσότερα από αυτά του «Σχεδίου Μάρσαλ». Επομένως θα έπρεπε να υπήρχε μέριμνα γι’ αυτό από την αρχή.

Επίσης, θα πρέπει να πω, ότι το ζήτημα της απορρόφησης δεν είναι μόνο ζήτημα διοικητικό ή ζήτημα εποπτείας και υποβολής των αιτήσεων και εκπλήρωσης των προαπαιτουμένων που έχει βάλει το ελληνικό σχέδιο για το Ταμείο Ανάκαμψης, αλλά είναι κάτι πιο σύνθετο.

Θα αναφερθώ συγκεκριμένα σε ένα άρθρο του Οικονομικού Ταχυδρόμου, ενός εντύπου το οποίο δεν είναι καθόλου στην ιδεολογία και στις απόψεις που πρεσβεύει η Πλεύση Ελευθερίας. Σε άρθρο του στις 27/06, ο Οικονομικός Ταχυδρόμος λέει κάτι το οποίο εμείς έχουμε πει πάρα πολλές φορές, ότι τα επιτόκια δανεισμού στην Ελλάδα από τις τράπεζες είναι πάρα πολύ υψηλά. Το άρθρο του Οικονομικού Ταχυδρόμου βασίζεται σε στοιχεία από την Ευρωπαϊκή Τράπεζα και από την Τράπεζα της Ελλάδος. Δηλαδή, αν πάει μια επιχείρηση να δανειστεί από τις τράπεζες θα δυσκολευτεί πάρα πολύ και συνεπώς είναι απωθητικά προς τις παραγωγικές επενδύσεις. Αυτό κατά την άποψη της Τράπεζας της Ελλάδας αλλά και της Ευρωπαϊκής Κεντρικής Τράπεζας είναι ένας σημαντικός παράγοντας που δυσχεραίνει την απορρόφηση των κονδυλίων που θα μπορούσε να παίρνει η χώρα μας στην διαδικασία αυτού του φιλόδοξου προγράμματος δημοσίων επενδύσεων.

Αυτά δεν προβλέπονται καθόλου στο νομοσχέδιο. Αντιθέτως, το νομοσχέδιο έρχεται με ένα πλαίσιο, το οποίο κατά την άποψή μας είναι ιδιαιτέρως γραφειοκρατικό. Αντιλαμβάνεται, δηλαδή, το πρόβλημα της απορρόφησης ως μια καθαρά διοικητική υπόθεση η οποία θα πρέπει να αντιμετωπιστεί με τη δημιουργία καινούργιων δομών μέσα στο Υπουργείο Εθνικής Οικονομίας. Δομών, οι οποίες θα εποπτεύουν την ολοκλήρωση των έργων, καθώς και με τον προσδιορισμό περιόδων κατά τις οποίες θα πρέπει και να εποπτεύονται τα έργα αλλά και να υποβάλλονται σχέδια αναπτυξιακά. Υπάρχει μία τετραετής περίοδος, μετά υπάρχει ένα δεκαετές σχέδιο, υπάρχει και εικοσαετές σχέδιο.

Δεν είναι λάθος να υπάρχουν αυτά τα ορόσημα μακροχρόνια, αλλά δεν είναι αυτός ο τρόπος με τον οποίο μπορεί να συντονιστεί αποτελεσματικά ένα τόσο φιλόδοξο πρόγραμμα δημοσίων επενδύσεων όπως αυτό που διαχειρίζεται η Κυβέρνηση της Νέας Δημοκρατίας τουλάχιστον από το 2022 μέχρι σήμερα και το οποίο θα συνεχίσει να διαχειρίζεται για τα επόμενα τρία χρόνια τουλάχιστον. Από εκεί και πέρα δεν μπορούμε να προεξοφλήσουμε τι πόροι θα υπάρχουν για τις δημόσιες επενδύσεις από την Ευρωπαϊκή Ένωση, αλλά τουλάχιστον μέχρι το 2026 - 2027 γνωρίζουμε ότι οι πόροι αυτοί θα είναι ιδιαιτέρως σημαντικοί.

Συνεπώς η ικανότητα της ελληνικής οικονομίας να τους απορροφήσει και να τους επενδύσει αποτελεσματικά είναι ένα ζήτημα, το οποίο θα συνεχίσει να μας απασχολεί, αλλά όπως είπα και στην αρχή θα έπρεπε να μας απασχολεί νωρίτερα.

Υπάρχει ένα θέμα που αφορά ιδιαιτέρως τις δομές που παίρνουν αποφάσεις για τα σχέδια που πρέπει να υποβάλλονται σε διάστημα μεσοπρόθεσμο και μακροπρόθεσμο για να εκπληρωθούν οι δημόσιες επενδύσεις. Οι δημόσιες επενδύσεις - και αυτό πρέπει να το τονίσουμε - δεν είναι ζήτημα προσέλκυσης χρημάτων. Αφορούν κυρίως το πώς τα χρήματα που θα προσελκύσουμε θα επενδυθούν με τρόπο, ο οποίος θα τα αξιοποιήσει στο μέγιστο και θα τα αξιοποιήσει παρέχοντας προστιθέμενη αξία, η οποία θα μπορεί να συμβάλει στη γενικότερη βιώσιμη ανάπτυξη της εθνικής οικονομίας.

 Εδώ το νομοσχέδιο εστιάζει πολύ περισσότερο στο πώς θα προσελκυσθούν αυτοί οι πόροι, το πώς θα γίνεται κάποια επίβλεψη των επενδύσεων, αλλά δίνει πολύ περιορισμένη έμφαση στο ποιοτικό στοιχείο. Ποια θα είναι η Επιτροπή που θα εκπονεί αυτά τα σχέδια; Ποιοι θα εκπροσωπούνται σε αυτές τις επιτροπές; Τι οικονομολόγοι, τεχνοκράτες, εκπρόσωποι της βιομηχανίας, των εργαζομένων, εκπρόσωποι από οργανώσεις που ενδιαφέρονται για τη βιωσιμότητα της ανάπτυξης που θα απαρτίζουν τις επιτροπές, που θα εκπονούν αυτά τα σχέδια. Εκεί σε αυτά τα ποιοτικά στοιχεία, θα έπρεπε να δοθεί πάρα πολύ μεγάλη έμφαση. Δυστυχώς, το νομοσχέδιο μιλάει αφηρημένα για κάποιες επιτροπές, οι οποίες θα πρέπει να παρακολουθούν τα σχέδια κλπ. Ωστόσο, το πρώτο ζήτημα είναι το σχέδιο να είναι ποιοτικά σημαντικό, διότι έχουμε μια ιστορική ευκαιρία επενδύσεων, η οποία είναι πάρα πολύ μεγάλη.

Επίσης, κάτι άλλο που μας απασχολεί είναι η δημοκρατική διαδικασία. Νομίζω ότι ο Εισηγητής της Πλειοψηφίας νωρίτερα μίλησε για ένα στρατηγικό σχέδιο, το οποίο με το νομοσχέδιο αυτό αρχίζει και αποκτά δημοκρατικά χαρακτηριστικά. Δηλαδή, υπάρχει μεγαλύτερη λογοδοσία στο πώς επενδύονται τα ποσά αυτά. Καλό είναι αυτό να το ακούμε στα λόγια, αλλά φοβόμαστε ότι στην πράξη αυτό δεν υλοποιείται και θα ξεκινήσω από κάτι απλό.

Το νομοσχέδιο που έχουμε μπροστά μας τέθηκε σε δημόσια διαβούλευση. Στη δημόσια διαβούλευση υποβλήθηκαν 60 άρθρα. Το νομοσχέδιο που έχουμε μπροστά μας έχει 62. Δηλαδή, λίγο πολύ τα ίδια. Ωστόσο, 36 από τα 60 άρθρα της δημόσιας διαβούλευσης απαγόρευαν στους πολίτες να τα σχολιάσουν και μπλόκαραν τη δυνατότητα των πολιτών να διατυπώσουν οποιοδήποτε σχόλιο πάνω σε αυτά. Είναι περίπου το μισό του νομοσχεδίου. Άρα, θα έπρεπε να ξεκινήσετε με κάτι πάρα πολύ απλό. Αν όντως αυτό που σας ενδιαφέρει είναι η δημοκρατική διαδικασία, ανοίξτε όλο το νομοσχέδιο σε δημόσια διαβούλευση. Αυτό είναι κάτι που πρέπει να γίνεται σύμφωνα και με το νόμο. Είναι κάτι που γίνεται για πολλά άλλα νομοσχέδια. Εδώ δεν μπορούμε να καταλάβουμε γιατί υπήρξε αυτή η απαγόρευση. Επαναλαμβάνω ότι δεν είναι δύο και τρία άρθρα, τα οποία θα μπορούσε ίσως ο κ. Υπουργός να αιτιολογήσει. Εδώ μιλάμε για το 60% του νομοσχεδίου. Δεν υποβλήθηκε σε δημόσια διαβούλευση και αυτό είναι ένα θέμα.

Έρχομαι στα ζητήματα της δημοκρατικής λογοδοσίας. Η δημοκρατική λογοδοσία συναρτάται σε επενδύσεις αυτού του μεγέθους από τον κρίσιμο όρο της διαφάνειας και δεν υπάρχει στο νομοσχέδιο ένας μηχανισμός, ο οποίος να λαμβάνει υπόψη σοβαρά το ζήτημα της διαφάνειας. Υπάρχει μεγάλη έμφαση στο να λαμβάνουν χώρα ταχύτερες διαδικασίες. Αλλά, όπως όλοι γνωρίζουμε, η επιτάχυνση των διαδικασιών, ιδίως σε προγράμματα χρηματοδότησης, θυσιάζουν δύο, τρία κρίσιμα πράγματα. Ένα από τα οποία είναι η διαφάνεια. Ένα άλλο είναι η περιβαλλοντική βιωσιμότητα. Γιατί αυτά χρειάζονται χρόνο, ούτως ώστε να εξακριβωθούν και να μελετηθούν. Ποια είναι η διαδικασία που αφορά τον έλεγχο της διαφάνειας εδώ; Αυτό που λέμε δεν είναι τυχαίο. Τον περασμένο Απρίλιο το περιοδικό Politico εξέδωσε ένα άρθρο, το οποίο συγκλόνισε πολλούς από εμάς, διότι έλεγε πως 2,5 δισεκατομμύρια από το Ταμείο Ανάκαμψης έχουν δοθεί σε αναδόχους μέσα από διαγωνισμούς, οι οποίοι δεν είχαν δεύτερη εταιρεία. Κυρίως αυτά αφορούσαν τις τηλεπικοινωνίες, το χώρο της πληροφορικής κλπ. Διερευνώνται αυτές οι αναθέσεις. Γιατί στην πράξη πρόκειται για αναθέσεις ή για διαγωνισμούς με έναν μόνο υποψήφιο. Δυόμισι δισεκατομμύρια επαναλαμβάνω. Αυτά διερευνώνται και από τον ευρωπαίο εισαγγελέα και από την Επιτροπή Καταπολέμησης της Απάτης, την OLAF, της Ευρωπαϊκής Ένωσης. Τότε θα θυμάται ο κύριος Υπουργός ότι είχα υποβάλει στον ίδιο μία επίκαιρη ερώτηση. Να μας πει ο κύριος Υπουργός τι μηχανισμοί ελέγχου της διαφάνειες, υπάρχουν μέσα στο Υπουργείο για το Ταμείο Ανάκαμψης.

 Μάλιστα, τον είχα ρωτήσει συγκεκριμένα. Η ΕΥΣΤΑ, πού είναι η υπηρεσία κατά της απάτης μέσα στο Υπουργείο και αυτή έπρεπε να συγκροτηθεί κάτω από τους όρους του Ταμείου Ανάκαμψης στο ελληνικό Υπουργείο που ήταν επιβεβλημένο, τί έκανε για να εντοπίσει αυτές τις περιπτώσεις, προτού τις εντοπίσει ο Ευρωπαίος Εισαγγελέας και η OLAF στην Ευρωπαϊκή Ένωση; Δυστυχώς, δεν πήρα απάντηση. Τότε ο Υπουργός ερωτήθηκε από εμένα αν υπήρχε οποιαδήποτε περίπτωση, όσα χρόνια έχουμε τη χρηματοδότηση από το Ταμείο Ανάκαμψης, στην οποία η ΕΥΣΤΑ, η υπηρεσία εξακρίβωσης, ότι οι χρηματοδοτήσεις αυτές επενδύονται με διαφάνεια, αν υπήρχε έστω μία περίπτωση την οποία να κατήγγειλε. Από όσο κατάλαβα, κύριε Υπουργέ, διαψεύστε με αν κάνω λάθος, μου είχατε πει ότι καμία περίπτωση δεν έχει υπάρξει.

Αυτό σημαίνει ότι έχουμε το μεγαλύτερο πακέτο χρηματοδότησης επενδύσεων στη χώρα μας στη μεταπολεμική ιστορία και από ότι φαίνεται όλοι οι επιχειρηματίες μας πρέπει να είναι άγγελοι. Κανένας μα κανένας δεν πειράζει τους μηχανισμούς του θεμιτού ανταγωνισμού. Είναι πολύ δύσκολο να το πιστέψουμε αυτό. Αυτό που φοβόμαστε ότι συμβαίνει είναι ότι οι μηχανισμοί εξακρίβωσης της διαφάνειας δεν λειτουργούν αποτελεσματικά και η απόδειξη αυτού είναι ότι ό,τι δεν βρήκαμε εμείς εδώ, γιατί η ΕΥΣΤΑ είναι υποχρεωμένη σε πρώτο στάδιο να κάνει έλεγχο διαφάνειας, τα βρήκαν οι φορείς στην Ευρωπαϊκή Ένωση οι οποίοι διερευνούν τώρα αυτή την υπόθεση μαζί με υποθέσεις άλλων κρατών, είναι γεγονός, αλλά θα έπρεπε να μην είχαμε τόσο μεγάλα ποσά. Τα 2,5 δισεκατομμύρια, για να έχουμε μια αίσθηση του μεγέθους που χειριζόμαστε, είναι περίπου λίγο πιο κάτω από το μισό προϋπολογισμό για την εθνική άμυνα φέτος. Είναι πάρα πολλά χρήματα.

Οπότε μας απασχολεί ιδιαιτέρως το ζήτημα της λογοδοσίας και από πλευράς δημοκρατικού ελέγχου, αλλά κυρίως από πλευράς διαφάνειας. Η διαφάνεια δεν είναι μόνο ηθικό θέμα. Είναι οπωσδήποτε ηθικό θέμα και αφορά το γεγονός ότι τα χρήματα των πολιτών πρέπει να επενδύονται εκεί που οι πολίτες προσδοκούν. Αλλά είναι και οικονομικό θέμα, γιατί η έλλειψη διαφάνειας στην επένδυση τόσο μεγάλων κονδυλίων δημιούργει σε κακή επένδυση. Εδώ και θα κλείσω με αυτή τη γενική παρατήρηση είναι ένα άλλο ζήτημα, το οποίο έχουμε θέσει γενικότερα και φοβόμαστε ότι το νομοσχέδιο δεν το αγγίζει καθόλου.

Όταν επενδύονται ποσά, μεγάλα, αναμένει κανείς να έχουν κάποιο αποτέλεσμα στην ανάπτυξη της οικονομίας. Όταν, δηλαδή, έχουμε κονδύλια τα οποία είναι της τάξης του 2-3-4% του ΑΕΠ, του μεγέθους της οικονομίας, περιμένουμε ότι αυτά θα δώσουν μια σημαντική ώθηση στο ρυθμό ανάπτυξης της ελληνικής οικονομίας. Για το 2024, δηλαδή είμαστε στο τρίτο χρόνο και έχουν εκταμιευθεί παραπάνω από τα μισά κονδύλια του Ταμείου Ανάκαμψης, ο ρυθμός ανάπτυξης συνεχίζει να είναι αρκετά μετριοπαθής σύμφωνα με τις προβλέψεις της Κομισιόν.

Η Κυβέρνηση, βεβαίως, έκανε πολύ φιλόδοξες προβλέψεις στο σχέδιο του προϋπολογισμού πέρυσι τον Οκτώβριο, στο προσχέδιο προϋπολογισμού τον Οκτώβριο, τις μείωσε στο σχέδιο προϋπολογισμού, λίγο πριν τα Χριστούγεννα, από 3% στο 2,9%. Η Ευρωπαϊκή Επιτροπή τώρα προβλέπει ότι η Ελλάδα θα έχει ανάπτυξη το 2024 της τάξης του 2,2%, δηλαδή αρκετά πιο χαμηλά από αυτό που προέβλεπε η Κυβέρνηση πέρσι όταν ψηφιζόταν ο προϋπολογισμός και αυτό που μας απασχολεί είναι ότι αυτός ο ρυθμός ανάπτυξης δείχνει ότι η ποιότητα των επενδύσεων δεν είναι καλή.

Δεν μπορεί να έχουμε τόσο μεγάλα κονδύλια, τα οποία ισοδυναμούν με ποσά που είναι μεγαλύτερα από το ρυθμό ανάπτυξης, να μπαίνουν στην οικονομία και στο τέλος να βγάζουν ένα ρυθμό ανάπτυξης, ο οποίος είναι ασθενέστερος από τα ποσά που μπαίνουν στην οικονομία. Το νομοσχέδιο δεν φαίνεται να ασχολείται καθόλου με την απόδοση των επενδύσεων και αυτό είναι κάτι το οποίο σχετίζεται με την ποιότητα των επενδύσεων και την ικανότητά τους να συμβάλλουν στην εθνική οικονομία.

Με αυτές, λοιπόν, τις επιφυλάξεις και, κυρίως, με το σκεπτικό ότι έχουμε μπροστά μας ένα νομοσχέδιο που διέπεται από μια εντόνως γραφειοκρατική και, επιτρέψτε μου τον όρο, με την στενόμυαλα δημοσιοϋπαλληλική νοοτροπία, δεν νομίζουμε ότι θα αντιμετωπιστεί με τον καλύτερο τρόπο η βέλτιστη αξιοποίηση των τεράστιων κονδυλίων που εισάγονται στο πρόγραμμα δημοσίων επενδύσεων τα τελευταία χρόνια. Θα πούμε περισσότερα στην κατ’ άρθρων συζήτηση στην τρίτη συνεδρίαση. Σταματώ εδώ. Ευχαριστώ, κύριε Πρόεδρε.

**ΓΕΩΡΓΙΟΣ ΚΩΤΣΟΣ (Προεδρεύων της Επιτροπής)**: Ευχαριστώ πολύ κύριε Καζαμία. Καθώς δεν υπάρχει άλλος συνάδελφος που έχει ζητήσει το λόγο, ο λόγος στον κύριο Υπουργό. Κύριε υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ(Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ κύριε Πρόεδρε. Κύριοι Εισηγητές, κυρίες και κύριοι Αγορητές, κυρίες και κύριοι συνάδελφοι.

Συζητάμε επί της αρχής για το νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις. Επιτρέψτε μου ξεκινώντας να σταθώ σε μια φράση του Εισηγητή της Πλειοψηφίας του κ. Μαρκόπουλου, ο οποίος είπε ότι το συγκεκριμένο νομοσχέδιο μας φέρνει στον αιώνα που είμαστε. Κατ’ ουσίαν τι σημαίνει αυτό; Ότι ένα νομοσχέδιο έρχεται, με μία ολιστική προσέγγιση, να αντιμετωπίσει τις προκλήσεις προγραμμάτων που δεν ήταν γνωστά το 1952 και που κατ’ ουσίαν, στη συνέχεια των ετών και των δεκαετιών, γίνονταν εμβαλωματικές παρεμβάσεις, χωρίς να υπάρχει ένα συγκεκριμένο, ολοκληρωμένο σχέδιο, για να μπορούμε να αντιμετωπίζουμε τις προκλήσεις της εποχής.

Το λέω αυτό διότι ακούστηκε, από τις κυρίες και τους κυρίους Αγορητές, ότι έχουμε ένα πολύ μεγάλο πρόγραμμα ευρωπαϊκών πόρων. Ευρωπαϊκούς πόρους, οι οποίοι ξεκίνησαν βεβαίως, με την ένταξή μας στην Ευρωπαϊκή Ένωση και που πριν από αυτό είχαμε το σχέδιο Μάρσαλ. Ακούστηκε ότι τώρα και αυτή είναι η αλήθεια -νομίζω και από τον κ. Καζαμία- ότι μπορεί να έχουμε το διπλάσιο κατά κεφαλή σχέδιο απ’ ότι το σχέδιο Μάρσαλ. Και όμως δεν είχαμε ένα νόμο, για να το αντιμετωπίσουμε αυτό το σχέδιο.

Το ερώτημα και αυτό που θα περίμενα από την αντιπολίτευση, ήταν να αναφερθεί στο γεγονός ότι ίσως καθυστερήσαμε να το φέρουμε. Αλλά, είπε και ο Εισηγητής ότι, δύο χρόνια υπήρξε σε μία διαβούλευση, γιατί ήταν κάτι πολύ σημαντικό, γιατί ενέπλεκε πολλούς φορείς και που κατ’ ουσίαν έπρεπε να λύσουμε ζητήματα, έτσι ώστε οι πόροι αυτοί, μαζί με τους εθνικούς πόρους, να εισρεύσουν στην ελληνική οικονομία με τον καλύτερο δυνατό τρόπο και να φέρουν τα επιθυμητά αποτελέσματα.

Ξέρετε, μερικές φορές, τα αποτελέσματα επειδή υπάρχουν και οι οργανισμοί, οι οποίοι μετρούν τα αποτελέσματα, κατ’ ουσίαν παρουσιάζουν την Ελλάδα με μια εικόνα που αν τυχόν κάποιος το συζητούσε πριν από το 2019 και έλεγε ότι η Ελλάδα θα βρίσκεται στις πρώτες χώρες στην ανάπτυξη στην Ευρώπη, θα έχει τη μεγαλύτερη μείωση του δημοσίου ελλείμματος ως προς το ΑΕΠ, προφανώς θα θεωρούσε ότι θα μιλούσε για άλλη χώρα. Και όμως η αλήθεια είναι ότι η Ελλάδα είναι δεύτερη σε ρυθμούς ανάπτυξης στην Ευρωπαϊκή Ένωση. Δεύτερη. Ξέρετε, το να είσαι δεύτερος, όταν εκεί που ήσουν ο ουραγός, δεν είναι κάτι που τυχαίνει απλά. Είναι κάτι, το οποίο είναι αποτέλεσμα μιας δουλειάς, μιας δουλειάς συγκεκριμένης, του τρόπου που διακυβερνάται ο τόπος και του τρόπου που στηρίζει μία κυβέρνηση την ανάπτυξη.

Επίσης, δεν είναι τυχαίο που σήμερα, σε σχέση με το 2019, μισό εκατομμύριο συμπολίτες μας έχουν βρει δουλειά. Μισό εκατομμύριο συμπολίτες μας. Να θυμίσω ότι μισό εκατομμύριο συμπολίτες μας έφυγαν στο εξωτερικό κατά τη φάση των μνημονίων.

Με τις μεγάλες επενδύσεις στην Ελλάδα, δηλαδή με αυτούς τους τεχνολογικούς πρωταθλητές, όπως είναι η Microsoft και η Pfizer, βλέπουμε μία επιστροφή συμπολιτών μας στην πατρίδα μας, ακριβώς διότι αυτοί οι συμπολίτες μας που έφυγαν στο εξωτερικό βρίσκουν δουλειές που κατ’ ουσίαν αρμόζουν στο επίπεδο των επιστημών και της εμπειρίας τους και αποφασίζουν να γυρίσουν την Ελλάδα. Δεν είναι υποχρεωτικό ότι παίρνουν τα ίδια λεφτά, αλλά επιστρέφουν ακριβώς διότι βρίσκουν το επίπεδο της δουλειάς που τους αξίζει. Και αυτό παρουσιάζεται πολύ έντονα κυρίως σε μεγάλες επενδύσεις όπως σας είπα τεχνολογικούς πρωταθλητές, διότι ακριβώς έχει δημιουργηθεί αυτό το φιλικό στην επιχειρηματικότητα περιβάλλον με μεταρρυθμίσεις. Κάθε άρθρο αυτού του νόμου και κάθε παράγραφος είναι και μία μεταρρύθμιση. Γιατί κάθε άρθρο και κάθε παράγραφος είναι και μια μεταρρύθμιση;

Γιατί βάζει μπροστά στην πολιτεία που πλέον μπορεί να αναγνωρίζει τι έχει αναλάβει ως υποχρεώσεις παραδείγματος χάρη έως το 2033. Γιατί ξέρετε, δεν φτάνει μόνο να έχουμε όλα αυτά τα αποτελέσματα και δεν πανηγυρίζουμε. Εμείς πιστεύουμε ότι ο αγώνας είναι διαρκής και θα πρέπει συνεχώς να παλεύουμε για την καθημερινότητα των πολιτών και όσο πιο πολύ δουλεύουμε και όσο πιο πολύ φέρνουμε την ανάπτυξη που δεν είναι μια αφηρημένη έννοια, είναι μια έννοια η οποία μεταφράζεται σε ευημερία, στη δυνατότητα των νέων να ελπίζουν, να πιστεύουν πράγματι και να βρίσκουν δουλειά αμέσως μόλις τελειώνουν το πανεπιστήμιο. Όλα αυτά λοιπόν μεταφράζονται σε αυτά τα οποία σήμερα βρίσκονται ακριβώς μέσα σε αυτό το νομοσχέδιο. Το νομοσχέδιο αυτό καλύπτει όλες τις υποχρεώσεις και τις προβλέψεις. Τι είναι το Αναπτυξιακό Πρόγραμμα Δημοσίων Επενδύσεων;

Είναι μια ομπρέλα, η οποία καλύπτει όλο το επενδυτικό σκέλος της πατρίδας μας.

Τι υπάρχει από κάτω από κάτω;

Από κάτω υπάρχουν οι ευρωπαϊκοί πόροι και οι εθνικοί πόροι. Οι ευρωπαϊκοί πόροι αυτή τη στιγμή μοιράζονται αν θέλετε σε πολλά Προγράμματα, δεν είναι μόνο το ΕΣΠΑ, είναι και άλλα προγράμματα παράλληλα ευρωπαϊκά, είναι και το Ταμείο Ανάκαμψης το οποίο αυτή τη στιγμή είναι σε εξέλιξη και ακριβώς, ο τρόπος και η δομική αλλαγή που έγινε να μαζευτούν όλοι αυτοί οι πόροι σε ένα σημείο, μάς δίνει και τη δυνατότητα να διαχειριστούμε καλύτερα και κατ’ ουσία να μην υπάρχει επικάλυψη των έργων, καθώς επίσης και των επενδυτικών εργαλείων που στηρίζουν την επιχειρηματικότητα.

Ένα από τα βασικά στοιχεία αυτού του νόμου είναι η πρόβλεψη και σας είπα ότι θα ήθελα να ακούσω γιατί δεν το φέρατε νωρίτερα. Παρόλα αυτά, εγώ θα έλεγα, γιατί άκουσα με προσοχή τους συναδέλφους και θα απαντήσω στις περισσότερες ερωτήσεις, άλλωστε θα έχουμε έναν ενδιαφέροντα διάλογο στην πορεία.

Αλήθεια δεν θέλουμε κυρία Σταρακά να ξέρουμε αν το 2034 έχουμε τους πόρους για να συνεχιστεί το πρόγραμμα «Φώφη Γεννηματά»;

Δεν θέλετε να το ξέρετε αυτό;

Γιατί αν θέλετε να το ξέρετε, πρέπει να στηρίξετε αυτό τον νόμο. Επειδή αυτός ο νόμος, λέει, κάνε πρόβλεψη πόσα χρήματα χρειάζεσαι για να συνεχιστεί το πρόγραμμα «Φώφη Γεννηματά».

Επίσης θα ήθελα να ρωτήσω τον κ. Ξανθόπουλος του ΣΥΡΙΖΑ που δεν είναι εδώ, δεν θέλει να ξέρει αν θα έχουμε τη δυνατότητα να υποστηρίζουμε τα Κέντρα Υγείας;

Πόσο λοιπόν κοστίζουν τα Κέντρα Υγείας το 2035;

Ποιος ξέρει να απαντήσει;

Γιατί δεν απαντήσαμε;

Γιατί δεν το ξέραμε.

Ερχόμαστε τώρα με αυτόν τον νόμο και λέμε ότι το κράτος πρέπει να έχει προβλέψεις, για να μπορεί να γνωρίζει ποιες είναι οι βασικές υποχρεώσεις, που δεν το είχε από το 1952, 72 χρόνια.

Η κυρία Φωτίου, δεν θέλει να ξέρει αν θα μπορούμε να συνεχίσουμε να υποστηρίζουμε τους διαδραστικούς πίνακες; Δεν θέλετε να το ξέρετε αυτό; Δεν σας ενδιαφέρει, δηλαδή, αν μπορούμε να συνεχίσουμε, να υποστηρίζουμε την εφαρμογή για τους γονείς, για να μπορούν να έχουν μια επαφή με τα παιδιά;

Κοιτάξτε εδώ, ως συνάδελφοι, μπορούμε να συζητάμε πολλές ώρες και να λέμε θεωρητικά πράγματα, αλλά υπάρχουν κάποια στοιχεία σε κάποιους νόμους, που κατ’ ουσίαν φέρνουν το ρεαλισμό και την πραγματικότητα μέσα στην πολιτική. Νομίζω ότι αυτό είναι το βασικό πνεύμα αυτού του νομοσχεδίου, είναι να φέρουμε την πραγματική εικόνα των αναγκών της πολιτείας που δεν τις είχε. Διότι, η πολιτεία σχεδιάζει ένα μεσοπρόθεσμο, το οποίο διαρκεί 4 έτη και μέσα στο μεσοπρόθεσμο βάζει τα έργα αυτά, τα οποία έχει και τα οποία έχει υπολογίσει, όμως δεν γνωρίζει αν η συγκεκριμένη γέφυρα μετά από 10 χρόνια χρειάζεται συντήρηση. Δεν θέλουμε να το ξέρουμε αυτό; Όπως επίσης και όλα αυτά, τα οποία τρέχουν, τα κοινωνικά προγράμματα; Ή όπως επίσης, τι θα γίνει, ποια θα είναι η πρόβλεψή μας για την επιχειρηματικότητα και τη στήριξη των μικρομεσαίων επιχειρήσεων; Ποια είναι η βασική ανάγκη για τον «gov.gr», μετά από επτά χρόνια; Ή ποιες είναι οι υποχρεώσεις των ΣΔΙΤ, μετά από 15 χρόνια;

Για αυτό, λοιπόν, θεωρώ ότι ένα από τα βασικά στοιχεία, τα οποία απαντούν στις ερωτήσεις σας και το βασικότερο, θα έλεγα, ότι αυτό το οποίο φέρνει το νομοσχέδιο είναι η διαφάνεια. Είναι αυτό που είπε ο κ. Μαρκόπουλος, αυτή τη δημοκρατική κατ’ ουσίαν αντιμετώπιση των αναγκών του κράτους και πως οι πόροι και η δημοσιονομική εικόνα του κράτους μπορεί να καλύψει αυτές τις ανάγκες, γιατί το κράτος δεν είναι μόνο για δύο, τρία χρόνια, το κράτος είναι για πάντα. Άρα, δεν μπορούμε να κλείνουμε τα μάτια μας στις υποχρεώσεις του κράτους μετά από 15 χρόνια. Δεν μπορεί να μην απαντάμε «Μα, θα υπάρχουν λεφτά στα προγράμματα μετά από 15 χρόνια, να πληρώσουν τη συντήρηση των φοιτητικών εστιών;». Αυτά είναι τα ερωτήματα και αυτή είναι η ουσία αυτού του νομοσχεδίου.

Επειδή, έχουν τεθεί και διάφορα ερωτήματα, νομίζω ότι θα προσπαθήσω να απαντήσω αρκετά από αυτά. Υπήρχε ερώτημα, γιατί το Ταμείο Ανάκαμψης είναι στο εθνικό σκέλος; Είναι μια τεχνική λεπτομέρεια αυτή, δεν έχει σχέση και το εθνικό σκέλος και το συγχρηματοδοτούμενο έχουν σχέδια διαχείρισης, απλά το Ταμείο Ανάκαμψης επιβαρύνει τον κρατικό προϋπολογισμό μόνο με τον ΦΠΑ ή την εθνική συμμετοχή. Δηλαδή, αν έχουμε ένα πρόγραμμα 10 εκατομμυρίων ευρώ και μέσα στα 10 εκατομμύρια είναι και το ΦΠΑ, το μέρος του Ταμείου Ανάκαμψης είναι ουδέτερο, το ΦΠΑ είναι που περνάει μέσα. Επομένως, είναι μια τεχνική λεπτομέρεια, η οποία επιλύεται με αυτό, δεν υπάρχει κάτι διαφορετικό.

Άλλωστε, να θυμίσω σχετικά με το Ταμείο Ανάκαμψης. Η Ελλάδα είναι στις πρώτες θέσεις στις μεταρρυθμίσεις του Ταμείου Ανάκαμψης και η Ελλάδα είναι στις πρώτες θέσεις στην απορρόφηση του ΕΣΠΑ «2021 – 2027». Έχουμε και την παρουσίαση, που μπορώ να σας τη δώσω και δεν είναι στοιχεία που λέμε εμείς, είναι στοιχεία που θα τα πάρετε από τους ευρωπαϊκούς οργανισμούς.

Ετέθη θέμα για τη ΜΟΔ και γιατί εξαιρείται από το ΑΣΕΠ; Αυτό είναι το καταστατικό και αυτή είναι η συμφωνία με την Ευρωπαϊκή Επιτροπή και προσλαμβάνει προσωπικό με ειδική διαφανή διαδικασία, που περιλαμβάνει και γραπτή διαδικασία και ερχόμαστε εμείς και τι λέμε; Να χρησιμοποιήσουμε και τους πίνακες του ΑΣΕΠ. Εμείς μόνοι μας, ερχόμαστε και λέμε κάτι που δεν μας υποχρεώνει κάποιος, «Να χρησιμοποιήσουμε τους πίνακες του ΑΣΕΠ και άτομα τα οποία έχουν κατ’ ουσίαν επιλεγεί να προχωρήσουν απευθείας στη ΜΟΔ». Επομένως, νομίζω ότι αυτό θα έπρεπε να το χαιρετίσετε παρά να το σχολιάσετε.

 Η έναρξη ισχύος του νόμου έχει ορισμένες βασικές ρυθμίσεις που έχουν μεταγενέστερες ενάρξεις. Αυτό είναι, προκειμένου, να προετοιμαστεί μια διοικητική διαδικασία, καταλαβαίνετε, τι συμβαίνει τώρα. Η κάθε δαπάνη που υπάρχει καθώς επίσης και το δεκαετές και το εικοσαετές, απαιτεί μια διαδικασία για να μπορεί να υπάρξει η καταγραφή τους και η μετάπτωση του κάθε έργου, ακριβώς εκεί που ανήκει. Δηλαδή, ποιο είναι το συγχρηματοδοτούμενο, το οποίο δεν είναι επιλέξιμο και το οποίο είναι στην /2; Να πάει στο εθνικό σκέλος. Αυτό θα μας βοηθήσει να γνωρίζουμε ακριβώς στο εθνικό σκέλος τι έχουμε να καλύψουμε. Γιατί στο 14 - 20 και στη όποια υπερδέσμευση κάνουμε για να μπορέσουμε να πετύχουμε τα προγράμματα, προφανώς υπάρχει και στο phasing, υπάρχουν έργα τα οποία δεν καλύπτονται ή δεν είναι επιλέξιμα. Επομένως, αυτό απαιτεί μια διαδικασία.

 Τώρα, γιατί δεν καταργούνται οι προηγούμενοι νόμοι; Εδώ, έχουμε ένα νόμο που κατ’ ουσία καλύπτει όλο το ΠΔΕ αλλά δεν μπορεί να καταργηθεί ο ν. 4270. Είναι το δημόσιο λογιστικό, όμως, τα άρθρα 78, 79 και 80 που αφορούν το ΠΔΕ, εξειδικεύονται και εκσυγχρονίζονται στο νέο νόμο, επομένως, καταργούνται οι νόμοι που αφορούν το ΠΔΕ του 1952. Επομένως έχουμε κατάργηση εκεί.

 Τώρα για τις έμμεσες πληρωμές, έμμεσους δικαιούχους πληρωμών έτσι όπως ισχύουν σήμερα, με το νέο ΑΠΔΕ, συστηματοποιούνται και κατ’ ουσία διευκολύνεται η επιτάχυνση των πληρωμών. Δεν χρειάζεται πλέον δύο προβλέψεις. Απευθείας τον Ιανουάριο θα είναι διαθέσιμοι πόροι. Καταργούμε μια γραφειοκρατική διαδικασία και στην αξιολόγηση χρησιμοποιούνται ανεξάρτητοι, καθώς, επίσης, έχουμε αναφερθεί και στη δημοσιότητα του αποτελέσματος έτσι ώστε να μπορεί να το γνωρίζουν όλοι. Δεν έχουμε καθόλου χαλαρές διαδικασίες. Το εθνικό σκέλος, το Εθνικό Πρόγραμμα Ανάπτυξης το οποίο ολοκληρώνεται το 21 - 25 και είναι το πρώτο Εθνικό Πρόγραμμα Ανάπτυξης που έφερε αυτή η Κυβέρνηση, η Νέα Δημοκρατία και μπορεί να ξέρει ο καθένας τι διαθέσιμα έχει, ολοκληρώνεται 31/12/25 και έχει συγκεκριμένο σύστημα διαχείρισης και ελέγχου, καθώς επίσης και πληροφοριακό σύστημα.

 Το σχέδιο για το ΑΠΔΕ, έχει λάβει τεχνική βοήθεια και μέσω της τεχνικής βοήθειας μελετήθηκαν όλες οι στρεβλώσεις και επιδιώχθηκε η επίλυση όλων των προβλημάτων, με δύο χρόνια διαβούλευση με φορείς και υπηρεσίες, καθώς και με όλους τους εμπλεκόμενους στο ΕΣΠΑ, το ΕΠΑ και όλες τις υπηρεσίες.

 Τώρα, για την επάρκεια της Γενικής Διεύθυνσης. Έχει επάρκεια, αλλά, προφανώς, έχει προβλεφθεί και μεγαλύτερος αριθμός με το νέο προεδρικό διάταγμα του Υπουργείου μας. Η ΕΑΤ, η οποία τρέχει και τα προγράμματα ενεργεί ως φορέας διαχείρισης δημοσίου χρήματος, δηλαδή, κατ’ ουσία ενεργεί ως φορέας διαχείρισης κατά την είσπραξη χρημάτων. Είναι το εργαλείο μέσω του οποίου τρέχουν τα προγράμματα και αυτό σημαίνει, ότι παίρνει λεφτά από το Ταμείο Ανάκαμψης ή από το ΕΣΠΑ και κατ’ ουσία εκδίδει τις προσκλήσεις όπου προσέρχονται οι συστημικές τράπεζες, όπως «αναβαθμίζω το σπίτι μου», όπου οι τράπεζες γενικά έχουν ένα επιτόκιο. Εδώ, δεν πάνε ελεύθερα οι συμπολίτες μας για ένα οποιοδήποτε επιτόκιο, αλλά θα υπάρξει μια πρόσκληση. Εκεί, οι τράπεζες θα καταθέσουν τα προτεινόμενα επιτόκια και εδώ θα έχουμε μια βελτίωση του επιτοκίου και στη συνέχεια με βάση αυτή τη συμφωνία, θα προχωρήσουν στο πρόγραμμα «Σπίτι μου».

Να θυμίσω ότι και το Πρόγραμμα «Σπίτι μου», κατ’ ουσίαν, θα τρέξει με πόρους του Ταμείου Ανάκαμψης και μάλιστα, με το δανειακό σκέλος. Και επειδή δεν είναι πολλές οι χώρες που έχουν πάρει το δανειακό σκέλος, δεν υπάρχει άλλη χώρα που να έχει κατ’ ουσίαν ανακατευθύνει πόρους προς ένα τέτοιο Πρόγραμμα. Επομένως, αυτό ήταν, επίσης, μια διαπραγμάτευση, η οποία πήρε έξι μήνες και είναι προς όφελος των συμπολιτών μας. Πάνω από 20.000 συμπολίτες μας θα ωφεληθούν, όπως, επίσης και από το «Αναβαθμίζω το σπίτι μου», αλλά είναι και τα άλλα προγράμματα τα οποία τρέχουν.

Επομένως, θα ήθελα να πω, ότι δεν είναι μια φενάκη, όπως είπε η κυρία Καραγεωργοπούλου, που κατ’ ουσίαν εκμηδένισε το νομοσχέδιο. Ο συνάδελφός σας ο κ. Καζαμίας, είπε, γιατί δεν ήρθε νωρίτερα. Θα πρέπει να συμφωνήσετε εσείς οι δύο τι λέει το κόμμα σας. Το θέλετε νωρίτερα ή δεν το θέλετε καθόλου;

Κυρίες και κύριοι συνάδελφοι, το Αναπτυξιακό Πρόγραμμα Δημοσίων Επενδύσεων είναι ο βασικός μοχλός ανάπτυξης. Μέσω του Αναπτυξιακού Προγράμματος Δημοσίων Επενδύσεων τρέχει, αυτή τη στιγμή, το μεγαλύτερο Πρόγραμμα Δημοσίων Επενδύσεων, όπως είπε και ο Εισηγητής, των τελευταίων δεκατεσσάρων ετών. Αυξήθηκε και αυξάνεται μέσω αυτού του νομοσχεδίου κατά 900 εκατ. ευρώ. Από 12,2 δισεκατομμύρια πηγαίνει 13,1 δισεκατομμύρια ευρώ.

Γιατί αυξάνεται; Γιατί μπορεί μια χώρα και αυξάνει τα χρήματα, τα οποία ρίχνει στην κοινωνία και στην οικονομία; Γιατί, ακριβώς, έχει μια πολιτική αναπτυξιακή και περισσεύει δημοσιονομικός χώρος για να τα γυρίσει πίσω τα λεφτά στην κοινωνία και στην οικονομία. Είχαμε τη μεγάλη ζημιά και καταστροφή στη Θεσσαλία, πάνω από 3,5 δισεκατομμύρια ευρώ. Εξακόσια εκατομμύρια ήρθαν από το Ταμείο Ανάκαμψης, 1,1 δισεκατομμύρια ήρθαν από το ΕΣΠΑ. Μα, τα υπόλοιπα χρήματα έρχονται μέσα από το εθνικό σκέλος.

Δεν μπορεί να μην έχουμε μια σωστή αναπτυξιακή πολιτική που να υποστηρίζουμε και να δημιουργούμε δημοσιονομικό χώρο, γιατί υπάρχουν απρόβλεπτα πλέον, που πρέπει να σηκώνουμε ως χώρα. Δεν θέλουμε να αφήσουμε τους συμπολίτες μας ακάλυπτους και τα προγράμματα έχουν τρέξει, έχουν ξεκινήσει για την κρατική αρωγή. Μάλιστα, τώρα, θα δώσουμε και προκαταβολή αυξημένη στους συμπολίτες μας στη Θεσσαλία - όχι αυτό που ίσχυε, θα αυξηθεί τώρα – ακριβώς, για να μπορέσουμε πολύ πιο γρήγορα, να διοχετεύσουμε τα λεφτά, για να αντιμετωπίσουμε τα προβλήματα.

Αυτό δεν μπορεί να γίνει χωρίς ένα σωστό προγραμματισμό, γι’ αυτό σας είπα στην αρχή, ότι κάθε άρθρο και κάθε παράγραφος αυτού του νομοσχεδίου, έχει μεταρρυθμιστική χροιά. Ναι, θα έπρεπε να είχε έρθει νωρίτερα, έρχεται, όμως, μετά από μεγάλη διαβούλευση και θα αποτελέσει το βασικό εργαλείο για την επόμενη μέρα, μειώνοντας τη γραφειοκρατία και δίνοντας ουσιαστική στήριξη και στην κοινωνία, στην επιχειρηματικότητα, στις οικογένειες, στους συμπολίτες μας, στις νέες και στους νέους, μειώνοντας την ανεργία, δημιουργώντας θέσεις και βεβαίως, κατ’ ουσίαν, στηρίζοντας το πολύ σοβαρό δημογραφικό πρόβλημα το οποίο έχουμε και βεβαίως, την ελπίδα στα νέα παιδιά για να δημιουργήσουν την οικογένεια τους. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κι εμείς σας ευχαριστούμε κύριε Υπουργέ.

Με την τοποθέτηση του κ. Υπουργού Εθνικής Οικονομίας και Οικονομικών, του κυρίου Νικόλαου Παπαθανάση, ολοκληρώσαμε τη συνεδρίαση. Η επόμενη συνεδρίαση θα πραγματοποιηθεί τη Δευτέρα 23.9.2024 και ώρα 12.00’ στην αίθουσα Γερουσίας, με θέμα ημερήσιας διάταξης, την ακρόαση των εξωκοινοβουλευτικών προσώπων.

Σας ευχαριστώ πολύ, καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Φωτεινή Αραμπατζή, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Γεώργιος Κωτσός, Θεόφιλος Λεονταρίδης, Δημήτριος Μαρκόπουλος, Παναγιώτης (Νότης) Μηταράκης, Μιχαήλ (Μιχάλης) Παπαδόπουλος, Μάριος Σαλμάς, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Γεώργιος Καραμέρος, Κυριακή Μάλαμα, Χριστίνα Σταρακά, Διαμάντω Μανωλάκου, Λεωνίδας Στολτίδης, Στυλιανός Φωτόπουλος, Θεανώ Φωτίου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς και Ελευθέριος Αυγενάκης.

Τέλος και περί ώρα 12.55΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**